title: 2010/290/: Απόφαση του Συμβουλίου, της 19ης Ιανουαρίου 2010 , σχετικά με την ύπαρξη υπερβολικού ελλείμματος στη Σλοβακία

text:
               21.5.2010

               EL

               Επίσημη Εφημερίδα της Ευρωπαϊκής Ένωσης

               L 125/48

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 19ης Ιανουαρίου 2010
   σχετικά με την ύπαρξη υπερβολικού ελλείμματος στη Σλοβακία
   (2010/290/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης, και ιδίως το άρθρο 126 παράγραφος 6 σε συνδυασμό με το άρθρο 126 παράγραφος 13 και το άρθρο 136 αυτής,
   τη σύσταση της Επιτροπής,
   τις παρατηρήσεις που υπέβαλε η Σλοβακία,
   Εκτιμώντας τα ακόλουθα:

               (1)

               Σύμφωνα με το άρθρο 126 παράγραφος 1 της συνθήκης για τη λειτουργία της Ευρωπαϊκής Ένωσης, τα κράτη μέλη αποφεύγουν τα υπερβολικά δημοσιονομικά ελλείμματα.

               (2)

               Το σύμφωνο Σταθερότητας και Ανάπτυξης βασίζεται στον στόχο της υγιούς δημοσιονομικής κατάστασης, ως μέσου ενίσχυσης των συνθηκών για σταθερότητα τιμών και ισχυρή αειφόρο ανάπτυξη που ευνοούν τη δημιουργία απασχόλησης.

               (3)

               Η διαδικασία υπερβολικού ελλείμματος (ΔΥΕ) βάσει του άρθρου 126 της συνθήκης για τη λειτουργία της Ευρωπαϊκής Ένωσης, όπως διευκρινίζεται από τον κανονισμό (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (1) (που αποτελεί μέρος του συμφώνου Σταθερότητας και Ανάπτυξης), προβλέπει τη λήψη απόφασης για την ύπαρξη υπερβολικού ελλείμματος. Ο κανονισμός (ΕΚ) αριθ. 1467/97 ορίζει επίσης διατάξεις για την εφαρμογή του άρθρου 104 της συνθήκης για την ίδρυση της Ευρωπαικής Κοινότητας, το οποίο κατέστη το άρθρο 126 της συνθήκης για τη λειτουργία της Ευρωπαϊκής Ένωσης. Το πρωτόκολλο για τη διαδικασία του υπερβολικού ελλείμματος που προσαρτάται στη συνθήκη για τη λειτουργία της Ευρωπαϊκής Ένωσης περιλαμβάνει περαιτέρω διατάξεις για την εφαρμογή της ΔΥΕ. Ο κανονισμός (ΕΚ) αριθ. 479/2009 του Συμβουλίου (2) καθορίζει λεπτομερείς κανόνες και ορισμούς για την εφαρμογή των διατάξεων του εν λόγω πρωτοκόλλου.

               (4)

               Η μεταρρύθμιση του συμφώνου Σταθερότητας και Ανάπτυξης το 2005 επεδίωκε την ενίσχυση της αποτελεσματικότητάς του και των οικονομικών του ερεισμάτων, καθώς επίσης και τη διασφάλιση της μακροπρόθεσμης βιωσιμότητας των δημόσιων οικονομικών. Ο στόχος ήταν να διασφαλισθεί ιδίως ότι το οικονομικό και δημοσιονομικό υπόβαθρο θα λαμβανόταν πλήρως υπόψη σε όλα τα στάδια της ΔΥΕ. Κατ’ αυτόν τον τρόπο, το σύμφωνο Σταθερότητας και Ανάπτυξης παρέχει το πλαίσιο στήριξης των κυβερνητικών πολιτικών για την άμεση επιστροφή σε υγιείς δημοσιονομικές θέσεις, λαμβάνοντας υπόψη την οικονομική κατάσταση.

               (5)

               Το άρθρο 104 παράγραφος 5 της συνθήκης για την ίδρυση της Ευρωπαικής Κοινότητας, το οποίο κατέστη το άρθρο 126 παράγραφος 5 της συνθήκης για τη λειτουργία της Ευρωπαϊκής Ένωσης, ορίζει ότι η Επιτροπή απευθύνει γνώμη στο Συμβούλιο, εάν η Επιτροπή κρίνει ότι υπάρχει ή ότι μπορεί να εμφανισθεί υπερβολικό έλλειμμα σε ένα κράτος μέλος. Με γνώμονα την έκθεση αυτή σύμφωνα με το άρθρο 104 παράγραφος 3 της συνθήκης για την ίδρυση της Ευρωπαικής Κοινότητας, το οποίο κατέστη το άρθρο 126 παράγραφος 3 της συνθήκης για τη λειτουργία της Ευρωπαϊκής Ένωσης, και έχοντας υπόψη τη γνώμη της Οικονομικής και Δημοσιονομικής Επιτροπής σύμφωνα με το άρθρο 104 παράγραφος 4 της συνθήκης για την ίδρυση της Ευρωπαικής Κοινότητας, το οποίο κατέστη το άρθρο 126 παράγραφος 4 της συνθήκης για τη λειτουργία της Ευρωπαϊκής Ένωσης, η Επιτροπή κατέληξε στο συμπέρασμα ότι στη Σλοβακία υφίσταται υπερβολικό έλλειμμα. Κατά συνέπεια, η Επιτροπή απηύθυνε γνώμη προς το Συμβούλιο σχετικά με τη Σλοβακία στις 11 Νοεμβρίου 2009 (3).

               (6)

               Το άρθρο 126 παράγραφος 6 της συνθήκης για τη λειτουργία της Ευρωπαϊκής Ένωσης ορίζει ότι το Συμβούλιο θα πρέπει να λαμβάνει υπόψη τυχόν παρατηρήσεις τις οποίες το ενδιαφερόμενο κράτος μέλος επιθυμεί ενδεχομένως να παρουσιάσει, πριν να αποφασίσει, μετά από συνολική εκτίμηση, αν υφίσταται υπερβολικό έλλειμμα. Στην περίπτωση της Σλοβακίας, η συνολική αυτή εκτίμηση οδηγεί στα συμπεράσματα που εκτίθενται στην παρούσα απόφαση.

               (7)

               Σύμφωνα με τα στοιχεία που κοινοποίησαν οι αρχές της Σλοβακίας τον Οκτώβριο του 2009, το έλλειμμα του ευρύτερου δημόσιου τομέα στην Σλοβακία, το 2009, προβλέπεται πλέον να ανέλθει στο 6,3 % του ΑΕΠ, υπερβαίνοντας έτσι αισθητά την τιμή αναφοράς του 3 % του ΑΕΠ. Η προβλεπόμενη υπέρβαση της τιμής αναφοράς μπορεί να χαρακτηρισθεί έκτακτη κατά την έννοια της συνθήκης και του συμφώνου Σταθερότητας και Ανάπτυξης. Συγκεκριμένα, οφείλεται, μεταξύ άλλων, στη σοβαρή επιδείνωση των οικονομικών συνθηκών κατά την έννοια της συνθήκης και του συμφώνου Σταθερότητας και Ανάπτυξης. Οι υπηρεσίες της Επιτροπής, στις φθινοπωρινές προβλέψεις τους, του 2009, αναφέρουν ότι το πραγματικό ΑΕΠ θα συρρικνωθεί κατά 5,8 % το 2009. Αν και η υπέρβαση της τιμής αναφοράς του 3 % αντικατοπτρίζει κυρίως τη δριμύτητα της οικονομικής ύφεσης, οφείλεται επίσης στη σημαντική επιδείνωση της διαρθρωτικής ισορροπίας από το 2005. Επιπλέον, η προβλεπόμενη υπέρβαση της τιμής αναφοράς δεν μπορεί να θεωρηθεί προσωρινή, δεδομένου ότι οι υπηρεσίες της Επιτροπής, στις φθινοπωρινές προβλέψεις τους, του 2009, αναφέρουν ότι το έλλειμμα του ευρύτερου δημόσιου τομέα θα ανέλθει σε 6 % του ΑΕΠ το 2010, εάν δεν υπάρξει αλλαγή πολιτικής. Το κριτήριο του ελλείμματος που ορίζει η συνθήκη δενπληρούται.

               (8)

               Σύμφωνα με στοιχεία που κοινοποίησαν οι αρχές της Σλοβακίας τον Οκτώβριο του 2009, το ακαθάριστο χρέος του ευρύτερου δημόσιου τομέα παραμένει πολύ πιο κάτω από την τιμή αναφοράς του 60 % του ΑΕΠ και προβλέπεται να ανέλθει στο 30 % περίπου του ΑΕΠ το 2009. Σύμφωνα με τις φθινοπωρινές προβλέψεις του 2009 των υπηρεσιών της Επιτροπής, το ποσοστό του χρέους πρόκειται να αυξηθεί ταχέως, φθάνοντας στο 42,7 % του ΑΕΠ το 2011, εάν δεν υπάρξει αλλαγή πολιτικής.

               (9)

               Σύμφωνα με τις προβλέψεις του συμφώνου Σταθερότητας και Ανάπτυξης, η Επιτροπή στην έκθεσή της έλαβε δεόντως υπόψη της τις μεταρρυθμίσεις του συνταξιοδοτικού συστήματος που καθιερώνουν ένα πολυπυλωνικό σύστημα, το οποίο περιλαμβάνει έναν υποχρεωτικό και πλήρως κεφαλαιοποιητικό πυλώνα. Αν και η πραγματοποίηση αυτών των μεταρρυθμίσεων συνεπάγεται μία προσωρινή επιδείνωση της δημοσιονομικής κατάστασης, είναι σαφές ότι θα βελτιωθεί η μακροπρόθεσμη βιωσιμότητα των δημόσιων οικονομικών. Με βάση τις εκτιμήσεις των σλοβακικών αρχών, το καθαρό κόστος αυτής της μεταρρύθμισης θα ανέλθει στο 1,1 % του ΑΕΠ κατά την περίοδο 2009-2011και θα αυξηθεί στο 1,2 % του ΑΕΠ το 2012. Με βάση το σύμφωνο Σταθερότητας και Ανάπτυξης, τούτο μπορεί να ληφθεί υπόψη σε γραμμική φθίνουσα βάση για μεταβατική περίοδο και μόνον εφόσον το έλλειμμα πλησιάζει την τιμή αναφοράς. Επειδή, όμως, το έλλειμμα δεν προβλέπεται να παραμείνει κοντά στην τιμή αναφοράς κατά την περίοδο 2009-2011, δεν μπορεί να ληφθεί υπόψη το κόστος της μεταρρύθμισης του συνταξιοδοτικού συστήματος.

               (10)

               Σύμφωνα με το άρθρο 2 παράγραφος 4 του κανονισμού (ΕΚ) αριθ. 1467/97 του Συμβουλίου, «σχετικοί παράγοντες» μπορούν να ληφθούν υπόψη στη διαδικασία που οδηγεί στην απόφαση σχετικά με την ύπαρξη υπερβολικού ελλείμματος, σύμφωνα με το άρθρο 126 παράγραφος 6 συνθήκης για τη λειτουργία της Ευρωπαϊκής Ένωσης, μόνον εφόσον ικανοποιείται πλήρως η διπλή προϋπόθεση — δηλαδή ότι το έλλειμμα παραμένει κοντά στην τιμή αναφοράς και η υπέρβαση της τιμής αναφοράς είναι προσωρινή. Στην περίπτωση της Σλοβακίας, αυτή η διπλή προϋπόθεση δεν πληρούται. Κατά συνέπεια, δεν λαμβάνονται υπόψη σχετικοί παράγοντες στη διαδικασία που οδηγεί στην παρούσα απόφαση,

         ΕΚΔΙΔΕΙ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Από τη συνολική αξιολόγηση απορρέει ότι στη Σλοβακία υφίσταται υπερβολικό έλλειμμα.
   Άρθρο 2
   Η παρούσα απόφαση απευθύνεται στη Σλοβακική Δημοκρατία.

      Βρυξέλλες, 19 Ιανουαρίου 2010.

            Για το Συμβούλιο

            H Πρόεδρος

         E. SALGADO

      (1)  ΕΕ L 209 της 2.8.1997, σ. 6.

      (2)  ΕΕ L 145 της 10.6.2009, σ. 1.

      (3)  Όλα τα έγγραφα σχετικά με τη ΔΥΕ για τη Σλοβακία υπάρχουν στον ακόλουθο δικτυακό τόπο: http://ec.europa.eu/economy_finance/netstartsearch/pdfsearch/pdf.cfm?mode = _m2


title: Απόφαση (ΕΕ) 2016/1780 του Συμβουλίου, της 29ης Σεπτεμβρίου 2016, για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής, η οποία συγκροτήθηκε δυνάμει της συμφωνίας μεταξύ της Ευρωπαϊκής Ένωσης και της Γεωργίας για την απλούστευση της έκδοσης θεωρήσεων, όσον αφορά τη θέσπιση κοινών κατευθυντήριων γραμμών για την εφαρμογή της εν λόγω συμφωνίας

text:
               7.10.2016

               EL

               Επίσημη Εφημερίδα της Ευρωπαϊκής Ένωσης

               L 272/72

         ΑΠΌΦΑΣΗ (ΕΕ) 2016/1780 ΤΟΥ ΣΥΜΒΟΥΛΊΟΥ
   της 29ης Σεπτεμβρίου 2016
   για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής, η οποία συγκροτήθηκε δυνάμει της συμφωνίας μεταξύ της Ευρωπαϊκής Ένωσης και της Γεωργίας για την απλούστευση της έκδοσης θεωρήσεων, όσον αφορά τη θέσπιση κοινών κατευθυντήριων γραμμών για την εφαρμογή της εν λόγω συμφωνίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχείο α), σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Το άρθρο 12 της συμφωνίας μεταξύ της Ευρωπαϊκής Ένωσης και της Γεωργίας για την απλούστευση της έκδοσης θεωρήσεων (1) («η συμφωνία») συστήνει μεικτή επιτροπή («μεικτή επιτροπή»). Προβλέπει ότι η μεικτή επιτροπή πρέπει, ιδίως, να παρακολουθεί την εφαρμογή της συμφωνίας.

               (2)

               Ο κανονισμός (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου (2) προβλέπει τις διαδικασίες και τις προϋποθέσεις έκδοσης θεωρήσεων για διέλευση από ή με πρόθεση διαμονής στην επικράτεια των κρατών μελών που δεν υπερβαίνει τις 90 ημέρες εντός οιασδήποτε περιόδου 180 ημερών.

               (3)

               Οι κοινές κατευθυντήριες γραμμές είναι απαραίτητες για να εξασφαλιστεί η πλήρως εναρμονισμένη εφαρμογή της συμφωνίας από τις διπλωματικές αποστολές και τις προξενικές αρχές των κρατών μελών, καθώς και για να διευκρινιστεί η σχέση μεταξύ των διατάξεων της συμφωνίας και της νομοθεσίας των συμβαλλόμενων μερών της συμφωνίας που εξακολουθούν να εφαρμόζονται σε ζητήματα θεωρήσεων που δεν καλύπτονται από τη συμφωνία.

               (4)

               Είναι σκόπιμο να θεσπιστεί η θέση που θα ληφθεί εξ ονόματος της Ένωσης στο πλαίσιο της μεικτής επιτροπής όσον αφορά τη θέσπιση κοινών κατευθυντήριων γραμμών για την εφαρμογή της συμφωνίας.

               (5)

               Η παρούσα απόφαση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου, (3). Ως εκ τούτου, το Ηνωμένο Βασίλειο δεν συμμετέχει στη θέσπιση της παρούσας απόφασης και δεν δεσμεύεται από αυτή ούτε υπόκειται στην εφαρμογή της.

               (6)

               Η παρούσα απόφαση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου (4). Ως εκ τούτου, η Ιρλανδία δεν συμμετέχει στη θέσπιση της παρούσας απόφασης και δεν δεσμεύεται από αυτή ούτε υπόκειται στην εφαρμογή της.

               (7)

               Σύμφωνα με τα άρθρα 1 και 2 του πρωτοκόλλου αριθ. 22 για τη θέση της Δανίας, που έχει προσαρτηθεί στη Συνθήκη για την Ευρωπαϊκή Ένωση και στη Συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν, ούτε υπόκειται στην εφαρμογή της,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής, η οποία συγκροτήθηκε δυνάμει του άρθρου 12 της συμφωνίας μεταξύ της Ευρωπαϊκής Ένωσης και της Γεωργίας σχετικά με την απλούστευση της έκδοσης θεωρήσεων, όσον αφορά τη θέσπιση κοινών κατευθυντήριων γραμμών για την εφαρμογή της εν λόγω συμφωνίας, βασίζεται στο σχέδιο απόφασης της μεικτής επιτροπής που επισυνάπτεται στην παρούσα απόφαση.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες,29 Σεπτεμβρίου 2016.

            Για το Συμβούλιο

            Ο Πρόεδρος

         P. ŽIGA

      (1)  ΕΕ L 52 της 25.2.2011, σ. 34.

      (2)  Κανονισμός (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τη θέσπιση κοινοτικού κώδικα θεωρήσεων (κώδικας θεωρήσεων) (ΕΕ L 243 της 15.9.2009, σ. 1).

      (3)  Απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βόρειας Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 131 της 1.6.2000, σ. 43).

      (4)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).

      ΣΧΕΔΙΟ
      ΑΠΟΦΑΣΗ αριθ. …/… ΤΗΣ ΜΕΙΚΤΗΣ ΕΠΙΤΡΟΠΗΣ Η ΟΠΟΙΑ ΣΥΓΚΡΟΤΗΘΗΚΕ ΜΕ ΤΗ ΣΥΜΦΩΝΙΑ ΜΕΤΑΞΥ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΤΗΣ ΓΕΩΡΓΙΑΣ ΣΧΕΤΙΚΑ ΜΕ ΤΗΝ ΑΠΛΟΥΣΤΕΥΣΗ ΤΗΣ ΕΚΔΟΣΗΣ ΘΕΩΡΗΣΕΩΝ
      της…
      όσον αφορά τη θέσπιση κοινών κατευθυντηρίων γραμμών για την εφαρμογή της εν λόγω συμφωνίας
      Η ΜΕΙΚΤΗ ΕΠΙΤΡΟΠΗ,
      Έχοντας υπόψη τη συμφωνία μεταξύ της Ευρωπαϊκής Ένωσης και της Γεωργίας σχετικά με την απλούστευση της έκδοσης θεωρήσεων (1) («η συμφωνία») και ιδίως το άρθρο 12,
      Εκτιμώντας ότι η συμφωνία ετέθη σε ισχύ την 1η Μαρτίου 2011,
      ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Οι κοινές κατευθυντήριες γραμμές για την εφαρμογή της συμφωνίας μεταξύ της Ευρωπαϊκής Ένωσης και της Γεωργίας σχετικά με την απλούστευση της έκδοσης θεωρήσεων ορίζονται στο παράρτημα της παρούσας απόφασης.
      Άρθρο 2
      Η παρούσα απόφαση αρχίζει να ισχύει την ημερομηνία της έκδοσής της.

         Έγινε στ …,

               Για την Ευρωπαϊκή Ένωση

               Για τη Γεωργία

         (1)  ΕΕ L 52 της 25.2.2011, σ. 34.

         ΠΑΡΑΡΤΗΜΑ
         ΚΟΙΝΕΣ ΚΑΤΕΥΘΥΝΤΗΡΙΕΣ ΓΡΑΜΜΕΣ ΓΙΑ ΤΗΝ ΕΦΑΡΜΟΓΗ ΤΗΣ ΣΥΜΦΩΝΙΑΣ ΜΕΤΑΞΥ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΤΗΣ ΓΕΩΡΓΙΑΣ ΣΧΕΤΙΚΑ ΜΕ ΤΗΝ ΑΠΛΟΥΣΤΕΥΣΗ ΤΗΣ ΕΚΔΟΣΗΣ ΘΕΩΡΗΣΕΩΝ
         Σκοπός της συμφωνίας μεταξύ της Ευρωπαϊκής Ένωσης και της Γεωργίας σχετικά με την απλούστευση της έκδοσης θεωρήσεων («η συμφωνία»), η οποία ετέθη σε ισχύ την 1η Μαρτίου 2011, είναι να διευκολύνει, με βάση την αμοιβαιότητα, τις διαδικασίες έκδοσης θεωρήσεων για προβλεπόμενη διαμονή που δεν υπερβαίνει τις 90 ημέρες ανά περίοδο 180 ημερών για τους πολίτες της Γεωργίας.
         Η συμφωνία θεσπίζει, με βάση την αμοιβαιότητα, δεσμευτικά από νομική άποψη δικαιώματα και υποχρεώσεις με σκοπό την απλούστευση των διαδικασιών έκδοσης θεωρήσεων για τους πολίτες της Γεωργίας.
         Αυτές οι κατευθυντήριες γραμμές, οι οποίες εγκρίθηκαν από τη μεικτή επιτροπή που ορίζεται βάσει του άρθρου 12 της συμφωνίας («η μεικτή επιτροπή»), αποσκοπούν στη διασφάλιση εναρμονισμένης εφαρμογής της συμφωνίας από τις διπλωματικές αποστολές και τις προξενικές αρχές των κρατών μελών της Ένωσης («κράτη μέλη»). Οι παρούσες κατευθυντήριες γραμμές δεν αποτελούν μέρος της συμφωνίας και, ως εκ τούτου, δεν είναι νομικά δεσμευτικές. Ωστόσο, συνιστάται ιδιαίτερα στο διπλωματικό και προξενικό προσωπικό να τις ακολουθεί με συνέπεια κατά την εφαρμογή της συμφωνίας.
         Οι παρούσες κατευθυντήριες γραμμές θα επικαιροποιούνται βάσει των εμπειριών που αποκτήθηκαν από την εφαρμογή της συμφωνίας υπό την ευθύνη της μεικτής επιτροπής.
         Για να εξασφαλιστεί η συνεχής και εναρμονισμένη εφαρμογή της συμφωνίας και σύμφωνα με τον εσωτερικό κανονισμό της μεικτής επιτροπής για την απλούστευση της έκδοσης θεωρήσεων, τα μέρη συμφώνησαν να πραγματοποιούν άτυπες επαφές ενδιαμέσως των επίσημων συνεδριάσεων της μεικτής επιτροπής για να εξετάζουν επείγοντα ζητήματα. Λεπτομερείς εκθέσεις σχετικά με αυτά τα ζητήματα και τις άτυπες επαφές θα υποβληθούν κατά την επόμενη συνεδρίαση της μεικτής επιτροπής για την απλούστευση της έκδοσης θεωρήσεων.
         I.   ΓΕΝΙΚΑ ΘΕΜΑΤΑ
         1.1.   Σκοπός και πεδίο εφαρμογής.
         Το άρθρο 1 παράγραφος 1 της συμφωνίας προβλέπει ότι:

            «1.   Ο σκοπός της παρούσας συμφωνίας είναι η απλούστευση της έκδοσης θεωρήσεων για προβλεπόμενη διαμονή που δεν υπερβαίνει τις 90 ημέρες ανά περίοδο 180 ημερών για τους πολίτες της Γεωργίας.».

         Η συμφωνία ισχύει για όλους τους πολίτες της Γεωργίας που υποβάλλουν αίτηση θεώρησης βραχείας διαμονής, ανεξαρτήτως της χώρας στην οποία διαμένουν.
         Η συμφωνία δεν ισχύει για τους απάτριδες οι οποίοι είναι κάτοχοι άδειας διαμονής που έχει εκδοθεί από τη Γεωργία. Οι κανόνες του κεκτημένου της Ένωσης στον τομέα των θεωρήσεων εφαρμόζονται στην εν λόγω κατηγορία προσώπων.
         Το άρθρο 1 παράγραφος 2 της συμφωνίας προβλέπει ότι:

            «2.   Εάν η Γεωργία θεσπίσει εκ νέου την υποχρέωση θεώρησης για τους πολίτες όλων των κρατών μελών ή για ορισμένες κατηγορίες πολιτών όλων των κρατών μελών, θα ισχύουν αυτομάτως για τους εν λόγω πολίτες της Ένωσης, βάσει της αρχής της αμοιβαιότητας, τα ίδια μέτρα απλούστευσης της έκδοσης θεωρήσεων που παρέχονται δυνάμει της παρούσας συμφωνίας στους πολίτες της Γεωργίας.».

         Από την 1η Ιουνίου 2006, όλοι οι πολίτες της Ένωσης και οι απάτριδες οι οποίοι είναι κάτοχοι άδειας διαμονής εκδοθείσας από κράτος μέλος απαλλάσσονται από την υποχρέωση θεώρησης όταν ταξιδεύουν στη Γεωργία για χρονικό διάστημα που δεν υπερβαίνει τις 90 ημέρες ανά περίοδο 180 ημερών ή όταν διέρχονται μέσω της επικράτειας της Γεωργίας.
         Προκειμένου να αποφευχθεί διακριτική μεταχείριση από τη Γεωργία πολιτών ενός ή περισσότερων κρατών μελών ή ορισμένων κατηγοριών πολιτών, σε δήλωση που επισυνάπτεται στη συμφωνία, η Ένωση ανακοίνωσε την πρόθεσή της να αναστείλει την εφαρμογή της συμφωνίας εάν η Γεωργία θεσπίσει εκ νέου την υποχρέωση θεώρησης για τους πολίτες ενός ή περισσότερων κρατών μελών ή ορισμένων κατηγοριών πολιτών.
         1.2.   Πεδίο εφαρμογής της συμφωνίας.
         Το άρθρο 2 της συμφωνίας προβλέπει ότι:

            «1.   Τα μέτρα απλούστευσης για την έκδοση θεωρήσεων που προβλέπονται στην παρούσα συμφωνία εφαρμόζονται στους πολίτες της Γεωργίας, μόνον εφόσον δεν απαλλάσσονται από την υποχρέωση θεώρησης με βάση τις νομοθετικές και κανονιστικές διατάξεις της Ένωσης ή των κρατών μελών, την παρούσα συμφωνία ή άλλες διεθνείς συμφωνίες.
            2.   Το εθνικό δίκαιο της Γεωργίας ή των κρατών μελών ή το δίκαιο της Ένωσης εφαρμόζονται σε θέματα που δεν καλύπτονται από την παρούσα συμφωνία, όπως η άρνηση έκδοσης θεώρησης, η αναγνώριση των ταξιδιωτικών εγγράφων, η απόδειξη της επάρκειας των μέσων διαβίωσης, η άρνηση εισόδου, καθώς και τα μέτρα απέλασης.».

         Η συμφωνία, με την επιφύλαξη του άρθρου 10, δεν επηρεάζει τους ισχύοντες κανόνες για τις υποχρεώσεις θεώρησης και τις απαλλαγές από τη θεώρηση. Για παράδειγμα, το άρθρο 4 του κανονισμού (ΕΚ) αριθ. 539/2001 του Συμβουλίου (1) επιτρέπει στα κράτη μέλη να απαλλάσσουν από την υποχρέωση θεώρησης, μεταξύ άλλων κατηγοριών προσώπων, τα πληρώματα της πολιτικής αεροπορίας και του εμπορικού ναυτικού. Μετά τη θέση σε ισχύ της σύνδεσης της Ελβετίας και του Λιχτενστάιν με τον χώρο Σένγκεν στις 13 Δεκεμβρίου 2008 και στις 7 Μαρτίου 2011, αντίστοιχα, οι άδειες διαμονής που εκδίδονται από την Ελβετία και το Λιχτενστάιν αναγνωρίζονται ως ισοδύναμες με τις θεωρήσεις Σένγκεν τόσο για τη διέλευση όσο και για τη βραχεία διαμονή.
         Ο κανονισμός (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου («κώδικας θεωρήσεων») (2) εφαρμόζεται σε όλα τα θέματα που δεν καλύπτονται από τη συμφωνία, όπως ο προσδιορισμός του κράτους μέλους του χώρου Σένγκεν που είναι υπεύθυνο για την εξέταση αίτησης θεώρησης, η αιτιολόγηση της απόρριψης χορήγησης θεώρησης, το δικαίωμα προσφυγής κατά απορριπτικής απόφασης και ο γενικός κανόνας για προσωπική συνέντευξη με τον αιτούντα. Επιπλέον, οι κανόνες του Σένγκεν και, κατά περίπτωση, η εθνική νομοθεσία συνεχίζουν να εφαρμόζονται για τα θέματα τα οποία δεν καλύπτονται από τη συμφωνία, όπως η αναγνώριση των ταξιδιωτικών εγγράφων, η απόδειξη της επάρκειας μέσων διαβίωσης, η απαγόρευση εισόδου στο έδαφος των κρατών μελών και, τα μέτρα απέλασης. Στο εν λόγω πλαίσιο, η παροχή ακριβών πληροφοριών για τα θέματα αυτά είναι απαραίτητη (3).
         Ακόμη και αν πληρούνται οι όροι που προβλέπονται στη συμφωνία, αν για παράδειγμα παρέχονται από τον αιτούντα δικαιολογητικά έγγραφα σχετικά με τον σκοπό του ταξιδιού για τις κατηγορίες που προβλέπονται στο άρθρο 4, εξακολουθεί να είναι δυνατή η άρνηση χορήγησης της θεώρησης, εφόσον δεν πληρούνται οι όροι που προβλέπονται στο άρθρο 6 του κανονισμού (ΕΕ) αριθ. 2016/399 του Ευρωπαϊκού Κοινοβουλίου και του Συμβουλίου (4) («κώδικας συνόρων του Σένγκεν»), δηλαδή το πρόσωπο δεν έχει στην κατοχή του έγκυρο ταξιδιωτικό έγγραφο, έχει εκδοθεί ειδοποίηση στο σύστημα πληροφοριών Σένγκεν (SIS), το πρόσωπο θεωρείται απειλή για τη δημόσια τάξη, την εσωτερική ασφάλεια κ.λπ.
         Άλλες δυνατότητες ευελιξίας κατά την έκδοση θεωρήσεων οι οποίες προβλέπονται από τον κώδικα θεωρήσεων εξακολουθούν να ισχύουν. Για παράδειγμα, θεωρήσεις πολλαπλών εισόδων για μακρά περίοδο ισχύος — έως πέντε έτη — μπορούν να εκδοθούν σε κατηγορίες προσώπων, άλλων από εκείνους που αναφέρονται στο άρθρο 5 της συμφωνίας, εφόσον πληρούνται οι όροι που προβλέπονται στο άρθρο 24 του κώδικα θεωρήσεων,. Κατά τον ίδιο τρόπο, θα εξακολουθήσουν να ισχύουν οι διατάξεις που περιέχονται στο άρθρο 16 παράγραφος5 και 6 του κώδικα θεωρήσεων και επιτρέπουν απαλλαγή ή μείωση του τέλους θεώρησης (άρθρο 16 παράγραφοι 5 και 6 του κώδικα θεωρήσεων).
         1.3.   Είδη θεωρήσεων που εμπίπτουν στο πεδίο εφαρμογής της συμφωνίας.
         Το άρθρο 3 στοιχείο δ) της συμφωνίας ορίζει ότι ως «θεώρηση» νοείται η άδεια που εκδίδεται από κράτος μέλος με σκοπό τη διέλευση ή την προβλεπόμενη διαμονή στην επικράτεια των κρατών μελών για διάρκεια που δεν υπερβαίνει τις 90 ημέρες ανά περίοδο 180 ημερών από την ημέρα της πρώτης εισόδου στην επικράτεια των κρατών μελών.».
         Οι διευκολύνσεις που προβλέπονται από τη συμφωνία ισχύουν για τις ομοιόμορφες θεωρήσεις, καθώς και για τις θεωρήσεις περιορισμένης εδαφικής ισχύος που χορηγούνται για διέλευση ή για βραχεία διαμονή.
         1.4.   Υπολογισμός της διάρκειας διαμονής που επιτρέπεται βάσει της θεώρησης και ιδίως ο τρόπος προσδιορισμού της εξάμηνης περιόδου
         Ο κανονισμός (ΕΕ) αριθ. 610/2013 του Ευρωπαϊκού Κοινοβουλίου και του Συμβουλίου (5) έχει τροποποιήσει τον κώδικα συνόρων του Σένγκεν και έχει επαναπροσδιορίσει την έννοια της βραχείας διαμονής. Ο τρέχων ορισμός της βραχείας διαμονής έχει ως εξής: «όχι περισσότερες από 90 ημέρες ανά περίοδο 180 ημερών, το οποίο συνεπάγεται ότι λαμβάνεται υπόψη η περίοδος των 180 ημερών που προηγείται κάθε ημέρας διαμονής». Ο εν λόγω ορισμός ετέθη σε ισχύ στις 18 Οκτωβρίου 2013 και περιλαμβάνεται στον κώδικα συνόρων του Σένγκεν.
         Ως ημέρα εισόδου θα λογίζεται η πρώτη ημέρα διαμονής στην επικράτεια των κρατών μελών και ως ημερομηνία εξόδου θα λογίζεται η τελευταία ημέρα διαμονής στην επικράτεια των κρατών μελών. Η έννοια «ανά περίοδο» συνεπάγεται την εφαρμογή «κινητής» περιόδου αναφοράς 180 ημερών, με αναδρομή στο παρελθόν και υπολογισμό κάθε ημέρας διαμονής που καλύπτεται από την τελευταία περίοδο 180 ημερών, προκειμένου να εξακριβωθεί αν εξακολουθεί να πληρούται η απαίτηση των 90/180 ημερών. Αυτό σημαίνει ότι η απουσία επί συνεχή περίοδο 90 ημερών επιτρέπει νέα διαμονή έως 90 ημέρες.
         Παράδειγμα υπολογισμού της διαμονής βάσει του τρέχοντος ορισμού:
         Ένα πρόσωπο που έχει θεώρηση πολλαπλών εισόδων για 1 έτος (18.4.2010 — 18.4.2011) εισέρχεται για πρώτη φορά στις 19.4.2010 και παραμένει για τρεις ημέρες. Στη συνέχεια το εν λόγω πρόσωπο εισέρχεται εκ νέου στις 18.6.2010 και παραμένει για 86 ημέρες. Ποια είναι η κατάσταση κατά τις συγκεκριμένες ημερομηνίες; Πότε θα επιτραπεί και πάλι η είσοδος αυτού του προσώπου;
         Στις 11.9.2010: κατά τις τελευταίες 180 ημέρες (16.3.2010–11.9.2010) το πρόσωπο είχε διαμείνει για τρεις ημέρες (19.4.2010 — 21.4.2010) συν 86 ημέρες (18.6.2010–11.9.2010) = 89 ημέρες = δεν υπάρχει υπέρβαση της επιτρεπόμενης διάρκειας διαμονής. Το πρόσωπο μπορεί να διαμείνει έως μία ακόμη ημέρα.
         Στις 16.10.2010: το πρόσωπο θα μπορούσε να εισέλθει για διαμονή τριών επιπλέον ημερών (στις 16.10.2010 η διαμονή της 19.4.2010 παύει να λαμβάνεται υπόψη (εκτός της περιόδου 180 ημερών)·Στις 17.10.2010, η διαμονή της 20.4.2010 παύει να λαμβάνεται υπόψη (εκτός της περιόδου 180 ημερών· κ.λπ.).
         Στις 15.12.2010: το πρόσωπο θα μπορούσε να εισέλθει για διαμονή 86 επιπλέον ημερών (στις 15.12.2010 η διαμονή της 18.6.2010 παύει να λαμβάνεται υπόψη (εκτός της περιόδου 180 ημερών)· στις 16.12.2010, η διαμονή της 19.6.2010 παύει να λαμβάνεται υπόψη κ.λπ.).]
         1.5.   Η κατάσταση όσον αφορά τα κράτη μέλη που προσχώρησαν στην Ένωση το 2004 και 2007 τα οποία δεν έχουν ακόμη πλήρως ενσωματωθεί στον χώρο του Σένγκεν, τα κράτη μέλη που δεν συμμετέχουν στην κοινή πολιτική θεωρήσεων της Ένωσης και τις συνδεδεμένες χώρες.
         Μόνον η Βουλγαρία, η Κροατία, η Κύπρος και η Ρουμανία δεν εφαρμόζουν ακόμη πλήρως το κεκτημένο του Σένγκεν. Οι χώρες αυτές θα συνεχίσουν να εκδίδουν εθνικές θεωρήσεις με ισχύ που περιορίζεται στη δική τους εθνική επικράτεια. Μόλις τα εν λόγω κράτη μέλη εφαρμόσουν πλήρως το κεκτημένο του Σένγκεν, θα συνεχίσουν να εφαρμόζουν τη συμφωνία.
         Το εθνικό δίκαιο εξακολουθεί να ισχύει για όλα τα ζητήματα που δεν καλύπτονται από τη συμφωνία μέχρι την ημερομηνία της πλήρους εφαρμογής του κεκτημένου του Σένγκεν από τα εν λόγω κράτη μέλη. Από την εν λόγω ημερομηνία, οι κανόνες του Σένγκεν και/ή το εθνικό δίκαιο θα εφαρμόζονται σε ζητήματα που δεν καλύπτονται από τη συμφωνία.
         Επιτρέπεται στη Βουλγαρία, την Κροατία, την Κύπρο και τη Ρουμανία να αναγνωρίζουν άδειες διαμονής, θεωρήσεις τύπου Δ και θεωρήσεις βραχείας διαμονής που εκδίδουν τα κράτη μέλη Σένγκεν και οι συνδεδεμένες χώρες για σύντομες διαμονές στο έδαφός τους (6).
         Σύμφωνα με το άρθρο 21 της σύμβασης εφαρμογής της συμφωνίας του Σένγκεν της 14ης Ιουνίου 1985 μεταξύ των κυβερνήσεων των κρατών της Οικονομικής Ένωσης Μπενελούξ, της Ομοσπονδιακής Δημοκρατίας της Γερμανίας και της Γαλλικής Δημοκρατίας, σχετικά τη σταδιακή κατάργηση των ελέγχων στα κοινά σύνορα τους (7), όλα τα κράτη μέλη Σένγκεν πρέπει να αναγνωρίζουν τις θεωρήσεις μακράς διαμονής και τις άδειες διαμονής που εκδίδονται από τα άλλα κράτη Σένγκεν ως έγκυρες για σύντομη διαμονή στην επικράτειά τους. Τα κράτη μέλη του Σένγκεν αποδέχονται τις άδειες διαμονής, τις θεωρήσεις τύπου Δ και τις θεωρήσεις βραχείας διαμονής των συνδεδεμένων χωρών για είσοδο και σύντομη διαμονή και αντίστροφα.
         Η συμφωνία δεν εφαρμόζεται στη Δανία, την Ιρλανδία και το Ηνωμένο Βασίλειο, αλλά περιλαμβάνει κοινές δηλώσεις σχετικά με την επιθυμία των εν λόγω κρατών μελών να συνάψουν διμερείς συμφωνίες για την απλούστευση της έκδοσης θεωρήσεων με τη Γεωργία.
         Παρόλο που συνδέονται με το Σένγκεν, η Ισλανδία, η Νορβηγία, η Ελβετία και το Λιχτενστάιν δεν καλύπτονται από τη συμφωνία.
         1.6.   Η συμφωνία και διμερείς συμφωνίες.
         Το άρθρο 13 της συμφωνίας προβλέπει ότι:

            «από την έναρξη ισχύος της, η παρούσα συμφωνία υπερισχύει έναντι των διατάξεων οποιασδήποτε διμερούς ή πολυμερούς συμφωνίας ή ρύθμισης που έχει συναφθεί μεταξύ μεμονωμένων κρατών μελών και της Γεωργίας, στον βαθμό που οι διατάξεις αυτών των συμφωνιών ή ρυθμίσεων καλύπτουν ζητήματα που διέπονται από την παρούσα συμφωνία.».

         Από την ημερομηνία έναρξης ισχύος της συμφωνίας, παύουν να ισχύουν οι διατάξεις των διμερών συμφωνιών που ίσχυαν μεταξύ των κρατών μελών και της Γεωργίας σχετικά με θέματα που καλύπτει η συμφωνία. Σύμφωνα με τη νομοθεσία της Ένωσης, τα κράτη μέλη πρέπει να λάβουν τα απαραίτητα μέτρα για την εξάλειψη των ασύμβατων διατάξεων μεταξύ των διμερών συμφωνιών τους και της συμφωνίας.
         Σε περίπτωση που ένα κράτος μέλος έχει συνάψει διμερή συμφωνία ή διακανονισμό με τη Γεωργία σχετικά με θέματα που δεν καλύπτονται από τη συμφωνία, για παράδειγμα, σχετικά με την απαλλαγή από την υποχρέωση θεώρησης για τους κατόχους υπηρεσιακών διαβατηρίων, η εν λόγω απαλλαγή θα συνεχίσει να ισχύει μετά την έναρξη ισχύος της συμφωνίας.
         Τα παρακάτω κράτη μέλη έχουν συνάψει διμερείς συμφωνίες με τη Γεωργία που προβλέπει την απαλλαγή από την υποχρέωση θεώρησης για τους κατόχους υπηρεσιακών διαβατηρίων: Βουλγαρία, Κύπρος, Λετονία, Ρουμανία, Ουγγαρία και Σλοβακία.
         Η απαλλαγή από την υποχρέωση θεώρησης για τους κατόχους υπηρεσιακών διαβατηρίων η οποία έχει χορηγηθεί από κράτος μέλος ισχύει μόνο για τα ταξίδια στην επικράτεια του εν λόγω κράτους μέλους και όχι για τα ταξίδια προς τα άλλα κράτη μέλη του Σένγκεν.
         1.7.   Κοινή δήλωση για την εναρμόνιση των πληροφοριών σχετικά με τις διαδικασίες έκδοσης θεωρήσεων βραχείας διαμονής και τα έγγραφα που πρέπει να συνοδεύουν την υποβολή αιτήσεων για θεωρήσεις βραχείας διαμονής
         Στη συμφωνία προσαρτάται κοινή δήλωση σχετικά με τη δέσμευση των μερών να παρέχουν συνεκτικές και ενιαίες πληροφορίες σε πολίτες της Γεωργίας σχετικά με την πρόσβαση στις διπλωματικές και προξενικές αρχές των κρατών μελών και σχετικά με τις διαδικασίες και τις προϋποθέσεις για την υποβολή αιτήσεων θεώρησης και την ισχύ των εκδοθεισών θεωρήσεων. Οι εν λόγω πληροφορίες είναι διαθέσιμες στον δικτυακό τόπο της Αντιπροσωπείας της Ευρωπαϊκής Ένωσης στη Γεωργία: http://www.eeas.europa.eu/delegations/georgia/travel_eu/visa/index_en.htm.
         Το άρθρο 47 του κώδικα θεωρήσεων προβλέπει την υποχρέωση των κεντρικών αρχών και των προξενείων των κρατών μελών να παρέχουν στο ευρύ κοινό όλες τις πληροφορίες σε σχέση με αίτηση θεώρησης.
         Οι διπλωματικές και προξενικές αρχές των κρατών μελών καλούνται να διαδίδουν ευρέως τις εν λόγω πληροφορίες (στους ενημερωτικούς πίνακες των προξενείων, σε φυλλάδια, σε διαδικτυακούς τόπους κ.λπ.) και να διαδίδουν επίσης ακριβείς πληροφορίες σχετικά με τους όρους έκδοσης θεωρήσεων, την εκπροσώπηση των κρατών μελών στη Γεωργία και τον εναρμονισμένο κατάλογο της Ένωσης με τα απαιτούμενα δικαιολογητικά έγγραφα.
         1.8.   Πληροφορίες που παρέχουν οι αρχές της Γεωργίας σχετικά με τη συμφωνία ν
         Για τη σωστή πληροφόρηση των πολιτών της Γεωργίας σχετικά με τα πλεονεκτήματα της συμφωνίας και σχετικά με τις διπλωματικές και προξενικές αρχές των κρατών μελών στις οποίες μπορούν να υποβάλλονται οι αιτήσεις θεώρησης, το Υπουργείο Εξωτερικών της Γεωργίας έχει δημιουργήσει έναν ειδικό σύνδεσμο στον οποίο είναι διαθέσιμες οι εν λόγω πληροφορίες. Διεύθυνση της ιστοσελίδας:
         http://mfa.gov.ge/index.php?lang_id=GEO&sec_id=95&info_id=13448
         ΙΙ.   ΣΥΓΚΕΚΡΙΜΕΝΕΣ ΔΙΑΤΑΞΕΙΣ
         2.1.   Κανόνες που ισχύουν για όλους τους αιτούντες θεώρηση
         Υπενθυμίζεται ότι οι διευκολύνσεις που αναφέρονται κατωτέρω σχετικά με το τέλος θεώρησης, τη διάρκεια των διαδικασιών διεκπεραίωσης των αιτήσεων θεώρησης και την παράταση της θεώρησης σε εξαιρετικές περιστάσεις ισχύουν για όλους τους αιτούντες θεώρηση, συμπεριλαμβανομένων των τουριστών.
         2.1.1.   Τέλος θεώρησης
         Το άρθρο 6 παράγραφος 1 πρώτο εδάφιο της συμφωνίας προβλέπει ότι:

            «1.   Το τέλος για τη διεκπεραίωση των αιτήσεων θεώρησης των πολιτών της Γεωργίας ανέρχεται σε 35 EUR.».

         Σύμφωνα με το άρθρο 6 παράγραφος 1 της συμφωνίας, το τέλος για τη διεκπεραίωση αίτησης θεώρησης είναι 35 EUR. Το εν λόγω τέλος ισχύει για όλους τους Γεωργιανούς αιτούντες θεώρηση (συμπεριλαμβανομένων των τουριστών) και αφορά τις θεωρήσεις βραχείας διαμονής, ανεξάρτητα από τον αριθμό των εισόδων.
         Το άρθρο 6 παράγραφος 2 της συμφωνίας προβλέπει ότι:

            «2.   Όταν τα κράτη μέλη συνεργάζονται με εξωτερικό πάροχο υπηρεσιών, μπορεί να χρεώνεται συμπληρωματική υπηρεσία. Το τέλος για την υπηρεσία είναι ανάλογο προς τις δαπάνες που βαρύνουν τον εξωτερικό πάροχο υπηρεσιών κατά την εκτέλεση των καθηκόντων του και δεν είναι μεγαλύτερο των 30 EUR. Το οικείο κράτος μέλος μεριμνά ώστε όλοι οι αιτούντες να εξακολουθήσουν να έχουν τη δυνατότητα υποβολής των αιτήσεών τους απευθείας στα προξενεία του.».

         Όσον αφορά τις λεπτομέρειες της συνεργασίας με εξωτερικούς παρόχους υπηρεσιών, το άρθρο 43 του κώδικα θεωρήσεων παρέχει λεπτομερείς πληροφορίες σχετικά με τα καθήκοντά τους.
         Το άρθρο 6 παράγραφος 3 της συμφωνίας προβλέπει ότι:

            «3.   Από τα τέλη διεκπεραίωσης της αίτησης θεώρησης απαλλάσσονται οι ακόλουθες κατηγορίες πολιτών:

                        α)

                        συνταξιούχοι» (Σημείωση: Προκειμένου να επωφεληθούν από την απαλλαγή από τα τέλη για αυτήν την κατηγορία, οι αιτούντες θεώρηση πρέπει να προσκομίσουν αποδεικτικά στοιχεία που να αποδεικνύουν το καθεστώς τους των συνταξιούχων. Το τέλος απαλλαγής δεν δικαιολογείται σε περιπτώσεις όπου ο σκοπός του ταξιδιού είναι αμειβόμενη δραστηριότητα),

                        «β)

                        παιδιά κάτω των 12 ετών»· (Σημείωση: Προκειμένου να επωφεληθούν από την απαλλαγή από τα τέλη σε αυτήν την κατηγορία, οι αιτούντες θεώρηση πρέπει να προσκομίσουν αποδεικτικά στοιχεία που να αποδεικνύουν την ηλικία τους),

                        «γ)

                        μέλη εθνικών και περιφερειακών κυβερνήσεων και συνταγματικών και ανώτατων δικαστηρίων, εάν δεν απαλλάσσονται από την υποχρέωση θεώρησης βάσει της παρούσας συμφωνίας» (Σημείωση: Προκειμένου να επωφεληθούν από την απαλλαγή από τα τέλη σε αυτήν την κατηγορία, οι αιτούντες θεώρηση πρέπει να προσκομίσουν αποδεικτικά στοιχεία από τις αρχές της Γεωργίας που να αποδεικνύουν τη θέση τους),

                        «δ)

                        άτομα με αναπηρία και οι συνοδοί τους, εάν είναι αναγκαίο» (Σημείωση: Για να τύχουν απαλλαγής από τα τέλη, απαιτείται η προσκόμιση αποδεικτικών στοιχείων ότι κάθε αιτών θεώρηση εμπίπτει σε αυτήν την κατηγορία.).
                        Προκειμένου να επωφεληθούν από την απαλλαγή από τα τέλη σε αυτήν την κατηγορία, οι αιτούντες θεώρηση πρέπει να προσκομίσουν ένα «γεωργιανό πιστοποιητικό ειδικών αναγκών» (πρώτης ή δεύτερης βαθμίδας) εκδοθέν από το Υπουργείο Υγείας, Εργασίας και Κοινωνικών Υποθέσεων της Γεωργίας ή ένα πιστοποιητικό εκδοθέν από δημόσια ή ιδιωτικά νοσοκομεία ή κλινικές. Σε περίπτωση που η αναπηρία των αιτούντων θεώρησης είναι προφανής (τυφλοί, χωλοί) η οπτική αναγνώριση στο προξενικό γραφείο είναι αποδεκτή. Κατ' αρχήν, δεν απαιτούνται πρόσθετα έγγραφα από πρόσωπα που τους συνοδεύουν.
                        Σε αιτιολογημένες περιπτώσεις, η αίτηση θεώρηση μπορεί να υποβληθεί από έναν αντιπρόσωπο ή τον κηδεμόνα του ατόμου με αναπηρία.

                        «ε)

                        στενοί συγγενείς — σύζυγοι, τέκνα (συμπεριλαμβανομένων των υιοθετημένων), γονείς (συμπεριλαμβανομένων των κηδεμόνων), παππούδες/γιαγιάδες ή εγγονοί — που επισκέπτονται πολίτες της Γεωργίας οι οποίοι διαμένουν νόμιμα στην επικράτεια των κρατών μελών·»
                        Το άρθρο 6 παράγραφος 3 σημειο ε) της συμφωνίας ρυθμίζει την κατάσταση Γεωργιανών στενών συγγενών που ταξιδεύουν στα κράτη μέλη για να επισκεφθούν πολίτες της Γεωργίας που διαμένουν νόμιμα σε έδαφος κρατών μελών.

                        «στ)

                        μέλη επίσημων αντιπροσωπειών τα οποία, μετά από επίσημη πρόσκληση που απευθύνεται στη Γεωργία, συμμετέχουν σε συνεδριάσεις, διαβουλεύσεις, διαπραγματεύσεις ή προγράμματα ανταλλαγών, καθώς και σε εκδηλώσεις που πραγματοποιούνται στην επικράτεια των κρατών μελών από διακυβερνητικές οργανώσεις·

                        ζ)

                        μαθητές, σπουδαστές, μεταπτυχιακοί φοιτητές και καθηγητές-συνοδοί που πραγματοποιούν πάσης φύσεως εκπαιδευτικά ή επιμορφωτικά ταξίδια, μεταξύ άλλων στο πλαίσιο προγραμμάτων ανταλλαγών, καθώς και άλλων σχολικών δραστηριοτήτων,

                        η)

                        δημοσιογράφους και διαπιστευμένα πρόσωπα που τους συνοδεύουν με την επαγγελματική τους ιδιότητα·» (Σημείωση: προκειμένου να επωφεληθούν από την απαλλαγή από τα τέλη σε αυτήν την κατηγορία, οι αιτούντες θεώρηση πρέπει να προσκομίσουν αποδεικτικά στοιχεία που να αποδεικνύουν ότι είναι μέλη των επαγγελματικών δημοσιογραφικών οργανώσεων ή των μέσων ενημέρωσης),

                        «θ)

                        συμμετέχοντες σε διεθνείς αθλητικές εκδηλώσεις και τα πρόσωπα που τους συνοδεύουν με την επαγγελματική τους ιδιότητα», (Σημείωση: Οι οπαδοί δεν θεωρούνται πρόσωπα που τους συνοδεύουν)·

                        «ι)

                        εκπρόσωποι οργανώσεων της κοινωνίας των πολιτών που πραγματοποιούν ταξίδια για επαγγελματική κατάρτιση, σεμινάρια, συνέδρια, μεταξύ άλλων στο πλαίσιο προγραμμάτων ανταλλαγών,

                        ια)

                        συμμετέχοντες σε επιστημονικές, πολιτιστικές ήι καλλιτεχνικές δραστηριότητες, συμπεριλαμβανομένων των πανεπιστημιακών άλλων προγραμμάτων ανταλλαγών,

                        ιβ)

                        πρόσωπα που έχουν προσκομίσει έγγραφα τα οποία αποδεικνύουν την ανάγκη να ταξιδέψουν για ανθρωπιστικούς λόγους, συμπεριλαμβανομένων αυτών που χρήζουν επείγουσας ιατρικής θεραπείας και συνοδοί των προσώπων αυτών, ή πρόσωπα που πρέπει να παρευρεθούν σε κηδεία στενού συγγενή τους ή να επισκεφθούν στενό συγγενή τους πάσχοντα από σοβαρή ασθένεια.».

         Στις προαναφερθείσες κατηγορίες ατόμων παρέχεται απαλλαγή από το τέλος. Επιπλέον, προβλέπεται επίσης απαλλαγή από το τέλος σύμφωνα με το άρθρο 16 παράγραφος 4 του κώδικα θεωρήσεων.
         Όπως ορίζεται στο άρθρο 16 παράγραφος 6 του κώδικα θεωρήσεων «σε μεμονωμένες περιπτώσεις, το ποσό του τέλους θεώρησης προς χρέωση μπορεί να μην εισπραχθεί ή να μειωθεί όταν αυτό το μέτρο εξυπηρετεί την προώθηση πολιτιστικών ή αθλητικών συμφερόντων, καθώς και συμφερόντων στον τομέα της εξωτερικής πολιτικής, της αναπτυξιακής πολιτικής και σε άλλους τομείς ζωτικού δημόσιου συμφέροντος ή για ανθρωπιστικούς λόγους.».
         Το άρθρο 16 παράγραφος 7 του κώδικα θεωρήσεων προβλέπει ότι το τέλος θεώρησης χρεώνεται σε ευρώ, στο εθνικό νόμισμα της τρίτης χώρας ή στο νόμισμα που χρησιμοποιείται συνήθως στην τρίτη χώρα στην οποία υποβλήθηκε η αίτηση, και δεν επιστρέφεται, εκτός των περιπτώσεων απαράδεκτης αίτησης ή κατά τις οποίες το προξενείο δεν είναι αρμόδιο.
         Όταν η χρέωση του τέλους γίνεται σε άλλο νόμισμα πλην του ευρώ, το ποσό του τέλους θεώρησης που χρεώνεται στο νόμισμα αυτό καθορίζεται και επανεξετάζεται τακτικά κατ' εφαρμογή των συναλλαγματικών ισοτιμιών αναφοράς που καθορίζονται από την Ευρωπαϊκή Κεντρική Τράπεζα. Το ποσό που χρεώνεται μπορεί να στρογγυλοποιείται και τα προξενεία θα διασφαλίζουν μέσω της επιτόπιας συνεργασίας Σένγκεν τη χρέωση όμοιων τελών.
         Προκειμένου να αποφευχθούν αποκλίσεις που θα μπορούσαν να οδηγήσουν σε άγρα θεωρήσεων, οι διπλωματικές και προξενικές αποστολές των κρατών μελών θα πρέπει να εξασφαλίζουν παρόμοια τέλη θεώρησης για όλους τους Γεωργιανούς που υποβάλλουν αίτηση θεώρησης, όταν η χρέωση γίνεται σε ξένα νομίσματα.
         Στους Γεωργιανούς αιτούντες θεώρηση θα χορηγείται απόδειξη για το καταβληθέν τέλος θεώρησης σύμφωνα με το άρθρο 16 παράγραφος 8 του κώδικα θεωρήσεων.
         2.1.2.   Διάρκεια των διαδικασιών επεξεργασίας των αιτήσεων θεώρησης
         Το άρθρο 7 της συμφωνίας προβλέπει ότι:

            «1.   Οι διπλωματικές και προξενικές αρχές των κρατών μελών λαμβάνουν απόφαση όσον αφορά το αίτημα έκδοσης θεώρησης εντός 10 ημερολογιακών ημερών από την ημερομηνία παραλαβής της αίτησης και των εγγράφων που απαιτούνται για την έκδοση της θεώρησης.
            2.   Η χρονική περίοδος λήψης της απόφασης σχετικά με αίτηση θεώρησης μπορεί να παραταθεί έως 30 ημερολογιακές ημέρες σε μεμονωμένες περιπτώσεις, ιδίως όταν χρειάζεται περαιτέρω εξέταση της αίτησης.
            3.   Η χρονική περίοδος λήψης της απόφασης σχετικά με αίτηση θεώρησης μπορεί να μειωθεί σε 2 εργάσιμες ημέρες ή και λιγότερο σε επείγουσες περιπτώσεις.».

         Η απόφαση σχετικά με την αίτηση θεώρησης θα λαμβάνεται, καταρχήν, εντός 10 ημερολογιακών ημερών από την ημερομηνία υποβολής παραδεκτής αίτησης θεώρησης.
         Η εν λόγω περίοδος μπορεί να παραταθεί έως 30 ημερολογιακές ημέρες, εάν απαιτείται περαιτέρω ενδελεχής εξέταση, για παράδειγμα, για διαβούλευση με τις κεντρικές αρχές.
         Όλες οι εν λόγω προθεσμίες αρχίζουν να μετρούν μόνον όταν είναι πλήρης ο φάκελος της αίτησης θεώρησης, δηλαδή από την ημερομηνία παραλαβής της αίτησης θεώρησης και των δικαιολογητικών εγγράφων.
         Για τις διπλωματικές και προξενικές αρχές των κρατών μελών που έχουν σύστημα προκαθορισμένης συνάντησης, το χρονικό διάστημα για τον καθορισμό προκαθορισμένης συνάντησης δεν υπολογίζεται ως μέρος του χρόνου διεκπεραίωσης. Ισχύουν οι γενικοί κανόνες που προβλέπονται στον κώδικα θεωρήσεων, στο άρθρο 9, σχετικά με το ζήτημα αυτό, καθώς και με άλλες πρακτικές λεπτομέρειες για την υποβολή αίτησης θεώρησης,. Ιδίως εάν απαιτείται προκαθορισμένη συνάντηση για την υποβολή της αίτησης θεώρησης, η συνάντηση αυτή, κατά κανόνα, πραγματοποιείται εντός δύο εβδομάδων από την ημερομηνία κατά την οποία ζητήθηκε η προκαθορισμένη συνάντηση.
         Κατά τον καθορισμό της συνάντησης, θα πρέπει να ληφθεί υπόψη ο ενδεχόμενος επείγων χαρακτήρας τον οποίο επικαλείται ο αιτών θεώρηση. Η απόφαση για τη μείωση του χρόνου λήψης απόφασης σχετικά με αίτηση θεώρησης, όπως ορίζεται στο άρθρο 7 παράγραφος 3 της συμφωνίας, λαμβάνεται από τον προξενικό υπάλληλο.
         Σύμφωνα με το εγχειρίδιο για την εξέταση αιτήσεων θεώρησης και την τροποποίηση των χορηγηθεισών θεωρήσεων (μέρος 2 σημείο 3.2.2), πρέπει να προσαρμοστεί η ικανότητα των προξενείων των κρατών μελών στη Γεωργία για τη διεκπεραίωση αιτήσεων θεώρησης, προκειμένου να τηρείται η προθεσμία των δύο εβδομάδων για την προκαθορισμένη συνάντηση όπως προβλέπεται στον κώδικα θεωρήσεων συμπεριλαμβανομένων των περιόδων αιχμής.
         Σε αιτιολογημένες επείγουσες περιπτώσεις (εάν η αίτηση θεώρησης δεν μπορούσε να υποβληθεί νωρίτερα για λόγους που δεν ήταν δυνατόν να προβλεφθούν από τον αιτούντα θεώρηση), θα πρέπει να ορίζεται αμέσως η συνάντηση (κατά το άρθρο 9 παράγραφος 3 του κώδικα θεωρήσεων) ή να επιτρέπεται η άμεση πρόσβαση για την υποβολή της αίτησης.
         Επιπλέον, ένα προξενείο μπορεί να αποφασίσει να θεσπίσει ταχεία διαδικασία για την υποβολή αιτήσεων θεώρησης προκειμένου να δέχεται ορισμένες κατηγορίες αιτούντων θεώρηση.
         2.1.3.   Παράταση της θεώρησης σε εξαιρετικές περιστάσεις.
         Το άρθρο 9 της συμφωνίας προβλέπει ότι:

            «Η περίοδος ισχύος ή/και η διάρκεια διαμονής μιας εκδοθείσας θεώρησης πολίτη της Γεωργίας παρατείνεται εφόσον η αρμόδια αρχή κράτους μέλους θεωρεί ότι ο κάτοχος της θεώρησης έχει παράσχει αποδεικτικά στοιχεία για την ύπαρξη ανωτέρας βίας ή ανθρωπιστικών λόγων που τον εμπόδισαν να εγκαταλείψει την επικράτεια των κρατών μελών πριν από τη λήξη της περιόδου ισχύος της θεώρησης ή της επιτρεπόμενης διάρκειας διαμονής. Η παράταση αυτή χορηγείται ατελώς.».

         Όσον αφορά τη δυνατότητα παράτασης της ισχύος της θεώρησης σε περιπτώσεις δικαιολογημένων προσωπικών λόγων, εάν ο κάτοχος της θεώρησης δεν έχει τη δυνατότητα να εγκαταλείψει την επικράτεια του κράτους μέλους έως την ημερομηνία που αναφέρεται στην αυτοκόλλητη θεώρηση, οι διατάξεις του κώδικα θεωρήσεων,άρθρο 33, θα ισχύουν εφόσον συμβιβάζονται με τη συμφωνία. Ωστόσο, δυνάμει της συμφωνίας η παράταση της θεώρησης πραγματοποιείται δωρεάν σε περίπτωση ανωτέρας βίας ή για ανθρωπιστικούς λόγους.
         2.2.   Κανόνες που ισχύουν για ορισμένες κατηγορίες αιτούντων θεώρηση.
         2.2.1.   Δικαιολογητικά έγγραφα που αποδεικνύουν τον σκοπό του ταξιδίου
         Για όλες τις κατηγορίες προσώπων που αναφέρονται στο άρθρο 4 παράγραφος 1 της συμφωνίας, θα απαιτούνται μόνο τα αναφερόμενα δικαιολογητικά έγγραφα σχετικά με τον σκοπό του ταξιδιού. Όπως αναφέρεται στο άρθρο 4 παράγραφος 3 της συμφωνίας, δεν θα απαιτείται καμία άλλη αιτιολόγηση, πρόσκληση ή επικύρωση σχετικά με τον σκοπό του ταξιδιού. Ωστόσο, αυτό δεν συνεπάγεται παραίτηση από τη γενική υποχρέωση αυτοπρόσωπης παρουσίας για την υποβολή της αίτησης θεώρησης και των δικαιολογητικών εγγράφων όσον αφορά τα μέσα διαβίωσης, η οποία παραμένει αμετάβλητη.
         Αν σε μεμονωμένες περιπτώσεις εξακολουθούν να υπάρχουν αμφιβολίες ως προς τη γνησιότητα του εγγράφου που αποδεικνύει τον σκοπό του ταξιδιού, ο αιτών θεώρηση μπορεί να κληθεί για μια πρόσθετη σε βάθος συνέντευξη στην πρεσβεία/στο προξενείο, όπου μπορεί να αμφισβητηθεί στον εν λόγω αιτούντα ο πραγματικός σκοπός της επίσκεψης ή η πρόθεση του αιτούντος να επιστρέψει(σύμφωνα με το άρθρο 21 παράγραφος 8 του κώδικα θεωρήσεων). Σε τέτοιες μεμονωμένες περιπτώσεις, συμπληρωματικά έγγραφα μπορούν να παρέχονται από τον αιτούντα θεώρηση ή να ζητούνται κατ' εξαίρεση από τον προξενικό υπάλληλο. Η μεικτή επιτροπή θα παρακολουθεί στενά το εν λόγω θέμα.
         Για τις κατηγορίες προσώπων που δεν αναφέρονται στο άρθρο 4 παράγραφος 1 της συμφωνίας (π.χ. τουρίστες), οι γενικοί κανόνες όσον αφορά τα έγγραφα που αποδεικνύουν τον σκοπό του ταξιδιού συνεχίζουν να εφαρμόζονται. Το ίδιο ισχύει για τα έγγραφα που αφορούν τη συγκατάθεση των γονέων για ταξίδι τέκνων ηλικίας κάτω των 18 ετών.
         Οι κανόνες του Σένγκεν και το εθνικό δίκαιο εφαρμόζονται σε θέματα που δεν καλύπτονται από την παρούσα συμφωνία, όπως η αναγνώριση των ταξιδιωτικών εγγράφων και οι εγγυήσεις σχετικά με την επιστροφή και τα επαρκή μέσα διαβίωσης.
         Κατ' αρχήν, το πρωτότυπο της αίτησης,του πιστοποιητικού,του εγγράφου ή της επιστολής που απαιτείται από το άρθρο 4 παράγραφος 1 της συμφωνίας θα συνυποβάλλεται με την αίτηση θεώρησης. Ωστόσο, το προξενείο μπορεί να αρχίσει τη διεκπεραίωση της αίτησης θεώρησης με φαξ ή αντίγραφα της αίτησης,του πιστοποιητικού, του εγγράφου ή της επιστολής. Εν πάση περιπτώσει, το προξενείο μπορεί να ζητήσει το πρωτότυπο έγγραφο στην περίπτωση της πρώτης αίτησης θεώρησης και θα το ζητεί σε μεμονωμένες περιπτώσεις όπου υπάρχουν αμφιβολίες.
         Το άρθρο 4 παράγραφος 1 της συμφωνίας προβλέπει ότι:

            «1.   Για τις ακόλουθες κατηγορίες πολιτών της Γεωργίας, τα ακόλουθα έγγραφα επαρκούν για την αιτιολόγηση του σκοπού του ταξιδιού στο άλλο μέρος:

                        α)

                        για στενούς συγγενείς — συζύγους, τέκνα (συμπεριλαμβανομένων των υιοθετημένων), γονείς (συμπεριλαμβανομένων των κηδεμόνων), παππούδες/γιαγιάδες, εγγονούς που επισκέπτονται πολίτες της Γεωργίας οι οποίοι διαμένουν νόμιμα στην επικράτεια των κρατών μελών:

                                    —

                                    γραπτή πρόσκληση από τον φιλοξενούντα.».

                              Το άρθρο 4 παράγραφος 1 σημείο α) της συμφωνίας ρυθμίζει την κατάσταση Γεωργιανών στενών συγγενών που ταξιδεύουν στα κράτη μέλη για να επισκεφθούν πολίτες της Γεωργίας που διαμένουν νόμιμα σε έδαφος των κρατών μελών. Αυτή η διευκόλυνση δεν ισχύει για τους υπηκόους της Ένωσης που κατοικούν στην Ένωση και προσκαλούν Γεωργιανούς συγγενείς.
                        Η γνησιότητα της υπογραφής του προσκαλούντος πρέπει να αποδειχθεί από την αρμόδια αρχή σύμφωνα με την εθνική νομοθεσία της χώρας κατοικίας.
                        Είναι επίσης απαραίτητο να αποδειχθούν η νόμιμη διαμονή του προσκαλούντος προσώπου και ο οικογενειακός δεσμός· για παράδειγμα, η υποβολή, μαζί με τη γραπτή πρόσκληση από τον φιλοξενούντα, αντιγράφων των εγγράφων που επεξηγούν το καθεστώς του εν λόγω προσώπου, όπως φωτοαντίγραφο της άδειας διαμονής και εγγράφου που επιβεβαιώνουν τους οικογενειακούς δεσμούς.
                        Η εν λόγω διάταξη ισχύει επίσης για τους συγγενείς του προσωπικού που εργάζεται σε διπλωματικές αποστολές και προξενεία, οι οποίοι ταξιδεύουν για οικογενειακή επίσκεψη έως και 90 ημερών στην επικράτεια των κρατών μελών, πέραν της ανάγκης να αποδειχθεί η νόμιμη διαμονή και να επιβεβαιωθούν οι οικογενειακοί δεσμοί.

                        «β)

                        για μέλη επίσημων αντιπροσωπειών, τα οποία μετά από επίσημη πρόσκληση στη Γεωργία, συμμετέχουν σε συνεδριάσεις, διαβουλεύσεις, διαπραγματεύσεις ή προγράμματα ανταλλαγών, καθώς και σε εκδηλώσεις που πραγματοποιούνται στην επικράτεια ενός από τα κράτη μέλη από διακυβερνητικές οργανώσεις:

                                    —

                                    επιστολή που εκδίδεται από αρμόδια αρχή της Γεωργίας που βεβαιώνει ότι ο αιτών είναι μέλος της αντιπροσωπείας της και ταξιδεύει στην επικράτεια των κρατών μελών για να συμμετάσχει στις προαναφερθείσες εκδηλώσεις, μαζί με αντίγραφο της επίσημης πρόσκλησης·»

                              Το ονοματεπώνυμο του αιτούντος θεώρηση πρέπει να αναγράφεται στην επιστολή που εκδίδεται από την αρμόδια αρχή και βεβαιώνει ότι το πρόσωπο αποτελεί μέρος της αντιπροσωπείας και ταξιδεύει στην επικράτεια του άλλου μέρους για να συμμετάσχει στην επίσημη συνεδρίαση. Το ονοματεπώνυμο του αιτούντος θεώρηση δεν χρειάζεται απαραιτήτως να αναγράφεται στην επίσημη πρόσκληση συμμετοχής στη συνεδρίαση, αν και αυτό θα μπορούσε να είναι απαραίτητο όταν η επίσημη πρόσκληση απευθύνεται σε συγκεκριμένο πρόσωπο.
                        Η εν λόγω διάταξη ισχύει για τα μέλη επίσημων αντιπροσωπειών, ανεξάρτητα από το είδος διαβατηρίου (υπηρεσιακό ή κανονικό διαβατήριο) που κατέχουν.

                        «γ)

                        για μαθητές, σπουδαστές, μεταπτυχιακούς φοιτητές και καθηγητές συνοδούς που πραγματοποιούν πάσης φύσεως εκπαιδευτικά ή επιμορφωτικά ταξίδια, ιδίως στο πλαίσιο προγραμμάτων ανταλλαγών, καθώς και άλλων σχολικών δραστηριοτήτων:

                                    —

                                    γραπτή πρόσκληση ή πιστοποιητικό εγγραφής από το πανεπιστήμιο, κολέγιο ή σχολείο υποδοχής ή φοιτητικές ταυτότητες ή πιστοποιητικά των μαθημάτων που πρέπει να παρακολουθήσουν·».

                              Φοιτητική ταυτότητα γίνεται αποδεκτή για λόγους αιτιολόγησης του σκοπού του ταξιδιού μόνον εάν έχει εκδοθεί από το πανεπιστήμιο, κολέγιο ή σχολείο υποδοχής, όπου πρόκειται να πραγματοποιηθούν τα μαθήματα ή η εκπαιδευτική κατάρτιση.

                        «δ)

                        για άτομα που ταξιδεύουν για ιατρικούς λόγους και οι απαραίτητοι συνοδοί τους:

                                    —

                                    επίσημο έγγραφο του νοσηλευτικού ιδρύματος που βεβαιώνει την ανάγκη ιατρικής περίθαλψης σε αυτό και την ανάγκη συνοδείας, καθώς και απόδειξη της επάρκειας των οικονομικών μέσων για την πληρωμή της θεραπευτικής αγωγής.».

                              Το έγγραφο του νοσηλευτικού ιδρύματος που βεβαιώνει τα τρία στοιχεία (την ανάγκη ιατρικής περίθαλψης στο εν λόγω ίδρυμα, την ανάγκη συνοδείας και την απόδειξη της επάρκειας των οικονομικών μέσων για την πληρωμή της θεραπευτικής αγωγής) πρέπει να υποβληθεί.

                        «ε)

                        για δημοσιογράφους και διαπιστευμένα πρόσωπα που τους συνοδεύουν έχοντας επαγγελματική ιδιότητα:

                                    —

                                    πιστοποιητικό ή άλλο έγγραφο που έχει εκδοθεί από επαγγελματική οργάνωση και βεβαιώνει ότι το εν λόγω πρόσωπο είναι επαγγελματίας δημοσιογράφος ή συνοδός που έχει επαγγελματική ιδιότητα και έγγραφο που έχει εκδοθεί από τον εργοδότη του/της και στο οποίο αναφέρεται ότι σκοπός του ταξιδιού είναι η άσκηση δημοσιογραφικών καθηκόντων ή η παροχή βοήθειας για την άσκηση των καθηκόντων αυτών.».

                              Αυτή η κατηγορία δεν καλύπτει τους δημοσιογράφους που εργάζονται ως ελεύθεροι επαγγελματίες και τους βοηθούς τους.
                        Το πιστοποιητικό ή έγγραφο που βεβαιώνει ότι ο αιτών θεώρηση είναι επαγγελματίας δημοσιογράφος ή διαπιστευμένος συνοδός που έχει επαγγελματική ιδιότητα και το πρωτότυπο έγγραφο που έχει εκδοθεί από τον εργοδότη του εν λόγω προσώπου και στο οποίο αναφέρεται ότι σκοπός του ταξιδιού είναι η άσκηση δημοσιογραφικών καθηκόντων ή η παροχή βοήθειας για την άσκηση των καθηκόντων αυτών.
                        Προς το παρόν δεν υπάρχουν στην Γεωργία επαγγελματικές ενώσεις, κέντρα, ιδρύματα ή άλλοι παρεμφερείς οργανισμοί των τα μέσων ενημέρωσης, που θα αντιπροσώπευαν τα συμφέροντα ομάδας δημοσιογράφων ή των διαπιστευμένων προσώπων που τους συνοδεύουν με την επαγγελματική τους ιδιότητα και θα μπορούσαν να εκδώσουν πιστοποιητικά που να αποδεικνύουν ότι το εν λόγω πρόσωπο είναι επαγγελματίας δημοσιογράφος ή διαπιστευμένος συνοδός που έχει επαγγελματική ιδιότητα στον συγκεκριμένο τομέα. Έως ότου συσταθούν τέτοιοι οργανισμοί, τα προξενεία μπορούν να δεχθούν πιστοποιητικό από τον εργοδότη και διαπίστευση τύπου σε μία από τις οργανώσεις των κρατών μελών.

                        «στ)

                        για συμμετέχοντες σε διεθνείς αθλητικές εκδηλώσεις και τα πρόσωπα που τους συνοδεύουν με την επαγγελματική τους ιδιότητα:

                                    —

                                    γραπτή πρόσκληση από την οργάνωση υποδοχής, τις αρμόδιες αρχές, τις εθνικές αθλητικές ομοσπονδίες ή τις εθνικές ολυμπιακές επιτροπές των κρατών μελών.».

                              Ο κατάλογος των συνοδών σε περίπτωση διεθνών αθλητικών εκδηλώσεων θα περιορίζεται στα πρόσωπα που συνοδεύουν το πρόσωπο με την επαγγελματική τους ιδιότητα: προπονητές, μασέρ, μάνατζερ, ιατρικό προσωπικό και επικεφαλής του αθλητικού συλλόγου. Έτσι, οι οπαδοί δεν θα θεωρούνται πρόσωπα που τους συνοδεύουν.

                        «ζ)

                        για επιχειρηματίες και εκπροσώπους επιχειρηματικών οργανώσεων:

                                    —

                                    γραπτή πρόσκληση από το νομικό πρόσωπο ή εταιρεία υποδοχής, από οργάνωση ή γραφείο ή παράρτημα του εν λόγω προσώπου ή εταιρείας, από τις κρατικές ή τοπικές αρχές των κρατών μελών ή από οργανωτικές επιτροπές ή εμπορικές και βιομηχανικές εκθέσεις, συνέδρια και συμπόσια που πραγματοποιούνται στην επικράτεια των κρατών μελών, η οποία έχει εγκριθεί από το Εμπορικό Επιμελητήριο της Γεωργίας.».

                              Ο Εθνικός Οργανισμός Δημόσιου Μητρώου θα εκδίδει ένα έγγραφο που βεβαιώνει την ύπαρξη των επιχειρηματικών οργανώσεων.

                        «η)

                        για μέλη επαγγελματικών οργανώσεων που συμμετέχουν σε διεθνείς εκθέσεις, συνέδρια, συμπόσια, σεμινάρια ή άλλες παρόμοιες εκδηλώσεις στην επικράτεια των κρατών μελών:

                                    —

                                    γραπτή αίτηση από τον οργανισμό υποδοχής που βεβαιώνει ότι το εν λόγω πρόσωπο συμμετέχει στην εκδήλωση,

                        θ)

                        για εκπροσώπους οργανώσεων της κοινωνίας των πολιτών που πραγματοποιούν ταξίδια για μετεκπαίδευση, σεμινάρια, συνέδρια, και στο πλαίσιο προγραμμάτων ανταλλαγών:

                                    —

                                    γραπτή πρόσκληση από τον οργανισμό υποδοχής, βεβαίωση ότι το εν λόγω πρόσωπο εκπροσωπεί την οργάνωση της κοινωνίας των πολιτών και το πιστοποιητικό ίδρυσης της οργάνωσης αυτής από το σχετικό μητρώο, το οποίο εκδίδεται από κρατική αρχή σύμφωνα με την εθνική νομοθεσία.».

                              Πρέπει να υποβληθεί ένα έγγραφο από την οργάνωση της κοινωνίας των πολιτών, το οποίο να βεβαιώνει ότι ο αιτών θεώρηση εκπροσωπεί την εν λόγω οργάνωση.
                        Οι αρμόδιες κρατικές αρχές της Γεωργίας που εκδίδουν το πιστοποιητικό ίδρυσης οργάνωσης της κοινωνίας των πολιτών είναι ο Εθνικός Οργανισμός Δημόσιου Μητρώου.
                        Το Μητρώο στο οποίο καταχωρίζονται τα πιστοποιητικά ίδρυσης των οργανώσεων της κοινωνίας των πολιτών, είναι ο Εθνικός Οργανισμός Δημόσιου Μητρώου. Το Υπουργείο Δικαιοσύνης και ο Εθνικός Οργανισμός Δημόσιου Μητρώου συνεργάζονται με τις τοπικές αρχές για την ανάπτυξη μιας ηλεκτρονικής βάσης δεδομένων ΜΚΟ, η οποία, μόλις ολοκληρωθεί, θα είναι διαθέσιμη μέσω του δικτυακού τόπου του Υπουργείου Δικαιοσύνης: https://enreg.reestri.gov.ge/main.php.
                        Τα μέλη των οργανώσεων της κοινωνίας των πολιτών δεν καλύπτονται από τη συμφωνία.

                        «ι)

                        για άτομα που συμμετέχουν σε επιστημονικές, πολιτιστικές ή καλλιτεχνικές δραστηριότητες, συμπεριλαμβανομένων πανεπιστημιακών και άλλων προγραμμάτων ανταλλαγών:

                                    —

                                    γραπτή πρόσκληση για τη συμμετοχή σε αυτές τις δραστηριότητες από τον οργανισμό υποδοχής·

                        ια)

                        για οδηγούς που παρέχουν διεθνείς υπηρεσίες μεταφοράς εμπορευμάτων και επιβατών στην επικράτεια των κρατών μελών με οχήματα καταχωρημένα στη Γεωργία:

                                    —

                                    γραπτή πρόσκληση από την εθνική επιχείρηση ή την ένωση μεταφορέων της Γεωργίας που παρέχουν υπηρεσίες διεθνών οδικών μεταφορών, στην οποία δηλώνεται ο σκοπός, η διάρκεια και η συχνότητα των ταξιδιών.».

                              Επί του παρόντος υπάρχουν στη Γεωργία δύο εθνικές ενώσεις αερομεταφορέων της Γεωργίας αρμόδιες για την παροχή της γραπτής αίτησης για επαγγελματίες οδηγούς: η Ένωση Διεθνών Οδικών Μεταφορέων της Γεωργίας (GIRCA) και η Ένωση Οδικών Μεταφορέων Επιβατών της Γεωργίας (GACPR). Οι μεταφορείς που δεν είναι μέλη οποιασδήποτε από τις εν λόγω ενώσεις μπορούν να υποβάλουν αίτηση εκδοθείσα από την Υπηρεσία Οδικών Μεταφορών του Υπουργείου Οικονομίας και βιώσιμης Ανάπτυξης της Γεωργίας. Σε περίπτωση γνωστών μεταφορέων, τα προξενεία μπορούν να δέχονται γραπτή αίτηση από τον μεταφορέα/την εταιρεία μεταφορών της Γεωργίας που απασχολούν τους οδηγούς. Η αίτηση πρέπει να αναφέρει τον σκοπό, τη διάρκεια και τη συχνότητα των ταξιδιών.

                        «ιβ)

                        για συμμετέχοντες σε επίσημα προγράμματα ανταλλαγών που διοργανώνονται από αδελφοποιημένες πόλεις:

                                    —

                                    γραπτή αίτηση από τον Προϊστάμενο των Διοικητικών Υπηρεσιών/Δήμαρχο των εν λόγω πόλεων ή δημοτικών αρχών·».

                              Ο Προϊστάμενος των Διοικητικών Υπηρεσιών/Δήμαρχος της πόλης ή άλλων δήμων και κοινοτήτων που είναι αρμόδιος για την έκδοση γραπτής αίτησης είναι ο Προϊστάμενος των Διοικητικών Υπηρεσιών/Δήμαρχος της πόλης ή άλλου δήμου και κοινότητας υποδοχής όπου πρόκειται να λάβουν χώρα οι δραστηριότητες αδελφοποίησης. Η κατηγορία αυτή καλύπτει μόνον τις επίσημες αδελφοποιήσεις.

                        «ιγ)

                        για λόγους επίσκεψης στρατιωτικών και πολιτικών νεκροταφείων:

                                    —

                                    επίσημο έγγραφο που βεβαιώνει την ύπαρξη και τη διατήρηση του τάφου, την οικογενειακή ή άλλη σχέση μεταξύ του αιτούντος και του νεκρού.».

                              Η συμφωνία δεν προσδιορίζει κατά πόσον το προαναφερόμενο επίσημο έγγραφο θα πρέπει να εκδοθεί από τις αρχές της χώρας όπου βρίσκεται το νεκροταφείο ή τις αρχές της χώρας όπου κατοικεί το πρόσωπο που επιθυμεί να επισκεφθεί το νεκροταφείο. Θα πρέπει να γίνει δεκτό ότι οι αρμόδιες αρχές αμφοτέρων των χωρών μπορούν να εκδώσουν το εν λόγω επίσημο έγγραφο.
                        Το προαναφερόμενο επίσημο έγγραφο που βεβαιώνει την ύπαρξη και διατήρηση του τάφου, καθώς και την οικογενειακή ή άλλη σχέση μεταξύ του αιτούντος θεώρηση και του νεκρού πρέπει να προσκομιστεί.
                        Η συμφωνία δεν δημιουργεί νέους κανόνες ευθύνης για τα φυσικά ή νομικά πρόσωπα που εκδίδουν τις γραπτές αιτήσεις. Το αντίστοιχο δίκαιο της Ένωσης και/ή εθνικό δίκαιο εφαρμόζεται σε περίπτωση ψευδούς έκδοσης των εν λόγω αιτήσεων.

         2.2.2.   Έκδοση θεωρήσεων πολλαπλών εισόδων.
         Σε περιπτώσεις που ο αιτών θεώρηση πρέπει να ταξιδεύει συχνά στην επικράτεια των κρατών μελών, θα εκδίδονται θεωρήσεις βραχείας διαμονής για πολλές επισκέψεις, υπό την προϋπόθεση ότι η συνολική διάρκεια των εν λόγω επισκέψεων δεν υπερβαίνει τις 90 ημέρες ανά περίοδο 180 ημερών.
         Το άρθρο 5 της συμφωνίας προβλέπει ότι:

            «1.   Οι διπλωματικές και προξενικές αρχές των κρατών μελών εκδίδουν θεωρήσεις πολλαπλών εισόδων με διάρκεια ισχύος έως 5 έτη για τις ακόλουθες κατηγορίες πολιτών:

                        α)

                        σύζυγοι, τέκνα (συμπεριλαμβανομένων των υιοθετημένων), κάτω των 21 ετών ή συντηρούμενα τέκνα, ή γονείς που επισκέπτονται πολίτες της Γεωργίας οι οποίοι διαμένουν νόμιμα στην επικράτεια των κρατών μελών, με διάρκεια ισχύος που περιορίζεται στη διάρκεια ισχύος της άδειας για νόμιμη διαμονή·

                        β)

                        μέλη των εθνικών και περιφερειακών κυβερνήσεων, του Συνταγματικού Δικαστηρίου και του Ανώτατου Δικαστηρίου, εάν δεν απαλλάσσονται από την υποχρέωση θεώρησης βάσει της παρούσας συμφωνίας, για την άσκηση των καθηκόντων τους, με διάρκεια ισχύος που περιορίζεται στη διάρκεια της θητείας τους, εάν αυτή είναι μικρότερη από πέντε έτη·

                        γ)

                        μόνιμα μέλη επίσημων αντιπροσωπειών τα οποία, μετά από επίσημη πρόσκληση που απευθύνεται στη Γεωργία, συμμετέχουν τακτικά σε συνεδριάσεις, διαβουλεύσεις, διαπραγματεύσεις ή προγράμματα ανταλλαγών, καθώς και σε εκδηλώσεις που πραγματοποιούνται στην επικράτεια των κρατών μελών από διακυβερνητικές οργανώσεις.»

         Λαμβανομένης υπόψη της επαγγελματικής κατάστασης των εν λόγω κατηγοριών προσώπων ή της οικογενειακής σχέσης τους με πολίτη της Γεωργίας ο οποίος διαμένει νομίμως στο έδαφος των κρατών μελών, δικαιολογείται να τους χορηγηθεί θεώρηση πολλαπλών εισόδων με διάρκεια ισχύος έως πέντε έτη ή μόνο για το χρονικό διάστημα της θητείας ή της νόμιμης διαμονής τους, εφόσον αυτές είναι κάτω των πέντε ετών.
         Τα πρόσωπα που εμπίπτουν στο άρθρο 5 παράγραφος 1 στοιχείο α) της συμφωνίας πρέπει να προσκομίσουν απόδειξη σχετικά με τη νόμιμη διαμονή του προσκαλούντος προσώπου.
         Όσον αφορά τα πρόσωπα που εμπίπτουν στο άρθρο 5 παράγραφος 1 στοιχείο β) της συμφωνίας, θα πρέπει να δοθεί επιβεβαίωση σχετικά με την επαγγελματική ιδιότητά τους και τη διάρκεια της θητείας τους.
         Η εν λόγω διάταξη δεν ισχύει για τα πρόσωπα που εμπίπτουν στο άρθρο 5 παράγραφος 1 στοιχείο β) της συμφωνίας, εφόσον απαλλάσσονται από την υποχρέωση θεώρησης βάσει της συμφωνίας, δηλαδή εφόσον είναι κάτοχοι διπλωματικού διαβατηρίου.
         Τα πρόσωπα που εμπίπτουν στο άρθρο 5 παράγραφος 1 στοιχείο γ) της συμφωνίας πρέπει να προσκομίσουν απόδειξη σχετικά με το μόνιμο καθεστώς τους ως μελών της επίσημης αντιπροσωπείας και την ανάγκη να συμμετέχουν τακτικά σε συνεδριάσεις, διαβουλεύσεις, διαπραγματεύσεις ή προγράμματα ανταλλαγών.

            «2.   Οι διπλωματικές και προξενικές αρχές των κρατών μελών εκδίδουν θεωρήσεις πολλαπλών εισόδων με διάρκεια ισχύος έως 1 έτος για τις ακόλουθες κατηγορίες προσώπων, υπό την προϋπόθεση ότι κατά το προηγούμενο έτος είχαν λάβει τουλάχιστον μία θεώρηση, τη χρησιμοποίησαν νόμιμα για την είσοδο και τη διαμονή στην επικράτεια του κράτους μέλους όπου πραγματοποιείται η επίσκεψη, και ότι υπάρχουν λόγοι για την υποβολή αίτησης θεώρησης πολλαπλών εισόδων:

                        α)

                        μέλη επίσημων αντιπροσωπειών, τα οποία μετά από επίσημη πρόσκληση, συμμετέχουν τακτικά σε συνεδριάσεις, διαβουλεύσεις, διαπραγματεύσεις ή προγράμματα ανταλλαγών, καθώς και σε εκδηλώσεις που πραγματοποιούνται στην επικράτεια ενός από τα κράτη μέλη από διακυβερνητικές οργανώσεις·

                        β)

                        εκπρόσωποι οργανώσεων της κοινωνίας των πολιτών που ταξιδεύουν τακτικά στα κράτη μέλη για λόγους εκπαιδευτικής κατάρτισης, σεμιναρίων, συνδιασκέψεων, καθώς και στο πλαίσιο προγραμμάτων ανταλλαγών·

                        γ)

                        μέλη επαγγελματικών οργανώσεων που συμμετέχουν σε διεθνείς εκθέσεις, συνέδρια, συμπόσια, σεμινάρια ή άλλες παρόμοιες εκδηλώσεις που ταξιδεύουν τακτικά στα κράτη μέλη·

                        δ)

                        πρόσωπα που συμμετέχουν σε επιστημονικές, πολιτιστικές ή καλλιτεχνικές δραστηριότητες, συμπεριλαμβανομένων πανεπιστημιακών και άλλων προγραμμάτων ανταλλαγών, τα οποία ταξιδεύουν τακτικά στα κράτη μέλη·

                        ε)

                        φοιτητές και μεταπτυχιακοί σπουδαστές που ταξιδεύουν τακτικά για σκοπούς σπουδών ή εκπαιδευτικής κατάρτισης, καθώς και στο πλαίσιο προγραμμάτων ανταλλαγών·

                        στ)

                        συμμετέχοντες σε επίσημα προγράμματα ανταλλαγών που διοργανώνονται από αδελφοποιημένες πόλεις ή δημοτικές αρχές·

                        ζ)

                        πρόσωπα που έχουν ανάγκη να ταξιδεύουν τακτικά για ιατρικούς λόγους και οι απαραίτητοι συνοδοί τους.

                        η)

                        δημοσιογράφοι και διαπιστευμένα πρόσωπα που τους συνοδεύουν με την επαγγελματική τους ιδιότητα·

                        θ)

                        επιχειρηματίες και αντιπρόσωποι επιχειρηματικών οργανώσεων που ταξιδεύουν τακτικά στα κράτη μέλη·

                        ι)

                        συμμετέχοντες σε διεθνείς αθλητικές εκδηλώσεις και τα πρόσωπα που τους συνοδεύουν με την επαγγελματική τους ιδιότητα,

                        ια)

                        οδηγοί που παρέχουν διεθνείς υπηρεσίες μεταφοράς εμπορευμάτων και επιβατών προς την επικράτεια των κρατών μελών με οχήματα καταχωρημένα στη Γεωργία.

                  3.   Οι διπλωματικές και προξενικές αρχές των κρατών μελών εκδίδουν θεωρήσεις πολλαπλών εισόδων με διάρκεια ισχύος από δύο έως πέντε έτη για τις κατηγορίες των προσώπων που αναφέρονται στην παράγραφο 2 του παρόντος άρθρου, υπό την προϋπόθεση ότι κατά τα προηγούμενα δύο έτη χρησιμοποίησαν νόμιμα τις θεωρήσεις πολλαπλών εισόδων διάρκειας ενός έτους για την είσοδο σύμφωνα με τη νομοθεσία περί εισόδου και διαμονής του κράτους μέλους υποδοχής, και ότι οι λόγοι για την υποβολή αίτησης θεώρησης πολλαπλών εισόδων εξακολουθούν να ισχύουν.
            4.   Η συνολική διάρκεια διαμονής των προσώπων που αναφέρονται στις παραγράφους 1 έως 3 του παρόντος άρθρου δεν υπερβαίνει τις 90 ημέρες ανά περίοδο 180 ημερών στο έδαφος των κρατών μελών.».

         Καταρχήν, θεωρήσεις πολλαπλών εισόδων που ισχύουν για ένα έτος θα εκδίδονται για τις προαναφερόμενες κατηγορίες αιτούντων, εφόσον κατά το προηγούμενο έτος (12 μήνες) ο αιτών θεώρηση έχει λάβει τουλάχιστον μία θεώρηση και έχει κάνει χρήση αυτής σύμφωνα με τη νομοθεσία περί εισόδου και διαμονής στο έδαφος ή στα εδάφη του κράτους ή των κρατών υποδοχής (για παράδειγμα, το πρόσωπο δεν έχει υπερβεί την επιτρεπόμενη διάρκεια διαμονής) και αν υπάρχουν λόγοι για την υποβολή αίτησης θεώρησης πολλαπλών εισόδων. Σε περιπτώσεις που δεν δικαιολογείται η έκδοση θεώρησης για ένα έτος για παράδειγμα, αν η διάρκεια του προγράμματος ανταλλαγής είναι μικρότερη του ενός έτους ή το πρόσωπο δεν χρειάζεται να ταξιδεύει για ένα πλήρες έτος, η ισχύς της θεώρησης θα είναι μικρότερη από ένα έτος, υπό την προϋπόθεση ότι πληρούνται οι άλλες απαιτήσεις για την έκδοση της θεώρησης.
         Θεωρήσεις πολλαπλών εισόδων με διάρκεια ισχύος από δύο έως πέντε έτη θα εκδίδονται για τις κατηγορίες αιτούντων θεώρηση που αναφέρονται στο άρθρο 5 παράγραφος 2 της συμφωνίας, υπό την προϋπόθεση ότι κατά τη διάρκεια των δύο προηγούμενων ετών (24 μήνες) έχουν κάνει χρήση των θεωρήσεων πολλαπλών εισόδων ενός έτους, σύμφωνα με τη νομοθεσία περί εισόδου και διαμονής στο έδαφος ή στα εδάφη του κράτους μέλους (κρατώνμελών) υποδοχής και ότι οι λόγοι για την υποβολή της αίτησης θεώρησης πολλαπλών εισόδων εξακολουθούν να ισχύουν. Θα πρέπει να σημειωθεί ότι θεώρηση με διάρκεια ισχύος από δύο έως πέντε έτη θα χορηγείται μόνο εφόσον στον αιτούντα θεώρηση έχουν χορηγηθεί δύο θεωρήσεις που ισχύουν τουλάχιστον για ένα έτος κατά τη διάρκεια των δύο προηγούμενων ετών και αν ο το εν λόγω πρόσωπο έχει χρησιμοποιήσει τις εν λόγω θεωρήσεις σύμφωνα με τη νομοθεσία περί εισόδου και διαμονής στην επικράτεια του κράτους ή των κρατών μελών υποδοχής. Οι διπλωματικές και προξενικές αρχές των κρατών μελών θα αποφασίζουν, με βάση την αξιολόγηση της κάθε αίτησης θεώρησης, τη διάρκεια ισχύος των εν λόγω θεωρήσεων, δηλαδή από δύο έως πέντε έτη.
         Όσον αφορά τον καθορισμό των κριτηρίων στο άρθρο 5 παράγραφος 2 της συμφωνίας: «υπό την προϋπόθεση ότι … υπάρχουν λόγοι για την υποβολή αίτησης θεώρησης πολλαπλών εισόδων» και του άρθρου 5 παράγραφος 3 της συμφωνίας: «υπό την προϋπόθεση ότι … οι λόγοι για την υποβολή της αίτησης θεώρησης πολλαπλών εισόδων εξακολουθούν να ισχύουν», εφαρμόζονται τα κριτήρια που καθορίζονται στον κώδικα θεωρήσεων για την έκδοση θεώρηση πολλαπλών εισόδων. Κατά συνέπεια, το πρόσωπο πρέπει αποδεικνύει την ανάγκη να ταξιδεύει συχνά σε ένα ή περισσότερα κράτη μέλη, για παράδειγμα για επαγγελματικούς λόγους.
         Δεν υπάρχει υποχρέωση έκδοσης θεώρησης πολλαπλών εισόδων αν ο αιτών δεν έκανε χρήση θεώρησης που είχε εκδοθεί προηγουμένως.
         2.2.3.   Κάτοχοι διπλωματικών διαβατηρίων.
         Το άρθρο 10 της συμφωνίας προβλέπει ότι:

            «1.   Οι πολίτες της Γεωργίας που είναι κάτοχοι εγκύρων διπλωματικών διαβατηρίων μπορούν να εισέλθουν, να εξέλθουν και να διέλθουν από την επικράτεια των κρατών μελών χωρίς θεωρήσεις.
            2.   Τα πρόσωπα που αναφέρονται στην παράγραφο 1 του παρόντος άρθρου δύνανται να διαμένουν στα εδάφη των κρατών μελών για ανώτατο διάστημα 90 ημερών ανά περίοδο 180 ημερών.».

         Οι διαδικασίες σχετικά με την απόσπαση διπλωματών στα κράτη μέλη δεν καλύπτονται από τη συμφωνία. Ισχύει η συνήθης διαδικασία διαπίστευσης.
         ΙΙΙ.   ΣΥΝΕΡΓΑΣΙΑ ΓΙΑ ΤΗΝ ΑΣΦΑΛΕΙΑ ΤΩΝ ΕΓΓΡΑΦΩΝ
         Σε κοινή δήλωση που προσαρτάται στη συμφωνία, τα μέρη συμφώνησαν ότι, κατά την παρακολούθηση της εφαρμογής της συμφωνίας, η μεικτή επιτροπή αξιολογεί τον αντίκτυπο του επιπέδου ασφάλειας των αντίστοιχων ταξιδιωτικών εγγράφων στη λειτουργία της συμφωνίας. Προς τούτο, τα μέρη συμφώνησαν να ενημερώνονται εκατέρωθεν τακτικά για τα μέτρα που ελήφθησαν για την αποφυγή του πολλαπλασιασμού των ταξιδιωτικών εγγράφων και να αναπτύξουν τις τεχνικές πτυχές της ασφάλειας των ταξιδιωτικών εγγράφων, καθώς και σχετικά με τη διαδικασία προσωποποίησης της έκδοσης ταξιδιωτικών εγγράφων.
         IV.   ΣΤΑΤΙΣΤΙΚΕΣ
         Προκειμένου να δοθεί στη μεικτή επιτροπή η δυνατότητα να παρακολουθεί αποτελεσματικά την εφαρμογή της συμφωνίας, οι διπλωματικές και προξενικές αρχές των κρατών μελών θα πρέπει να υποβάλλουν στην Επιτροπή κάθε έξι μήνες στατιστικά στοιχεία που θα αναφέρουν ανά μήνα, μεταξύ άλλων και όπου είναι δυνατόν:

                     —

                     τον αριθμό των θεωρήσεων πολλαπλών εισόδων που έχουν εκδοθεί,

                     —

                     τον αριθμό των θεωρήσεων που έχουν εκδοθεί ατελώς.

               V.   ΔΗΛΩΣΗ ΤΗΣ ΕΥΡΩΠΑΪΚΗΣ ΕΝΩΣΗΣ ΣΧΕΤΙΚΑ ΜΕ ΜΕΤΡΑ ΑΠΛΟΥΣΤΕΥΣΗΣ ΓΙΑ ΤΑ ΜΕΛΗ ΟΙΚΟΓΕΝΕΙΑΣ
         Μολονότι η συμφωνία δεν περιλαμβάνει δεσμευτικά από νομική άποψη δικαιώματα και υποχρεώσεις για τη διευκόλυνση της μετακίνησης μεγαλύτερου αριθμού πολιτών της Γεωργίας που είναι μέλη της οικογένειας πολιτών της Γεωργίας οι οποίοι διαμένουν νόμιμα στην επικράτεια των κρατών μελών, η Ένωση λαμβάνει υπόψη την πρόταση της Γεωργίας να δοθεί ευρύτερος ορισμός στην έννοια των μελών της οικογένειας τα οποία θα πρέπει να επωφελούνται από την απλούστευση των θεωρήσεων, καθώς και στη σημασία που αποδίδει η Γεωργία στην απλούστευση των μετακινήσεων της εν λόγω κατηγορίας προσώπων.
         Ως εκ τούτου, για να διευκολύνει τις μετακινήσεις μεγαλύτερου αριθμού προσώπων τα οποία έχουν οικογενειακούς δεσμούς (ειδικότερα οι αδελφές, οι αδελφοί και τα τέκνα τους) με πολίτες της Γεωργίας που διαμένουν νόμιμα στην επικράτεια των κρατών μελών, σε δήλωση που προσαρτάται στη συμφωνία, οι προξενικές αρχές των κρατών μελών καλούνται να χρησιμοποιούν πλήρως τις δυνατότητες που υφίστανται στο κεκτημένο για την απλούστευση της έκδοσης θεωρήσεων για την εν λόγω κατηγορία προσώπων, συμπεριλαμβανομένων ιδίως της απλούστευσης των αποδεικτικών εγγράφων που ζητούνται από τους αιτούντες, της απαλλαγής από τα τέλη διεκπεραίωσης και όταν είναι αναγκαίοτης έκδοσης θεωρήσεων πολλαπλών εισόδων.

            (1)  Κανονισμός (ΕΚ) αριθ. 539/2001 του Συμβουλίου, της 15ης Μαρτίου 2001, περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή (ΕΕ L 81 της 21.3.2001, σ. 1).

            (2)  Κανονισμός (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τη θέσπιση κοινοτικού κώδικα θεωρήσεων (κώδικας θεωρήσεων) (ΕΕ L 243 της 15.9.2009, σ. 1).

            (3)  Βλέπε επίσης σημείο 1.7.

            (4)  Κανονισμός (ΕΕ) 2016/399 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, περί κώδικα της Ένωσης σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν), (ΕΕ L 77 της 23.3.2016, σ. 1).

            (5)  Κανονισμός (ΕΕ) αριθ. 610/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, για την τροποποίηση του κανονισμού (ΕΚ) αριθ. 562/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για τη θέσπιση του κοινοτικού κώδικα σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν), της σύμβασης για την εφαρμογή της συμφωνίας του Σένγκεν, των κανονισμών (ΕΚ) αριθ. 1683/95 και (ΕΚ) αριθ. 539/2001 του Συμβουλίου και των κανονισμών (ΕΚ) αριθ. 767/2008, (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου (ΕΕ L 182 της 29.6.2013, σ. 1).

            (6)  Απόφαση αριθ. 565/2014/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για την εισαγωγή απλουστευμένου καθεστώτος για τον έλεγχο των προσώπων στα εξωτερικά σύνορα, βασιζόμενου στη μονομερή αναγνώριση από τη Βουλγαρία, την Κροατία, την Κύπρο και τη Ρουμανία ορισμένων εγγράφων ως ισοδύναμων με τις εθνικές τους θεωρήσεις για διέλευση ή για πρόθεση παραμονής στην επικράτειά τους η οποία δεν υπερβαίνει τις 90 ημέρες εντός οιασδήποτε περιόδου 180 ημερών και για την κατάργηση των αποφάσεων αριθ. 895/2006/ΕΚ και αριθ. 582/2008/ΕΚ (ΕΕ L 157 της 27.5.2014, σ. 23).

            (7)  ΕΕ L 239 της 22.9.2000, σ. 19.


Avis juridique important

|

32001D0913

2001/913/ΕΚ: Απόφαση της Ευρωπαϊκής Κεντρικής Τράπεζας, της 6ης Δεκεμβρίου 2001, σχετικά με την έκδοση τραπεζογραμματίων ευρώ (ΕΚΤ/2001/15)

Επίσημη Εφημερίδα αριθ. L 337 της 20/12/2001 σ. 0052 - 0054

Απόφαση της Ευρωπαϊκής Κεντρικής Τράπεζαςτης 6ης Δεκεμβρίου 2001σχετικά με την έκδοση τραπεζογραμματίων ευρώ(ΕΚΤ/2001/15)(2001/913/ΕΚ)ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,Έχοντας υπόψη τη συνθήκη για την ίδρυση της Ευρωπαϊκής Κοινότητας (εφεξής καλούμενη "συνθήκη"), και ιδίως το άρθρο 106 παράγραφος 1, καθώς και το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής καλούμενο "καταστατικό"), και ιδίως το άρθρο 16,Εκτιμώντας τα ακόλουθα:(1) Σύμφωνα με το άρθρο 106 παράγραφος 1 της συνθήκης και το άρθρο 16 του καταστατικού, το διοικητικό συμβούλιο της Ευρωπαϊκής Κεντρικής Τράπεζας (ΕΚΤ) έχει το αποκλειστικό δικαίωμα να επιτρέπει την έκδοση τραπεζογραμματίων μέσα στην Κοινότητα. Δυνάμει των εν λόγω διατάξεων, η ΕΚΤ και οι εθνικές κεντρικές τράπεζες (ΕθνΚΤ) μπορούν να εκδίδουν τραπεζογραμμάτια, τα οποία είναι τα μόνα τραπεζογραμμάτια που αποτελούν νόμιμο χρήμα εντός των συμμετεχόντων κρατών μελών. Το κοινοτικό δίκαιο έχει προβλέψει ένα σύστημα πλειονότητας φορέων έκδοσης τραπεζογραμματίων. Τραπεζογραμμάτια ευρώ εκδίδουν η ΕΚΤ και οι ΕθνΚΤ.(2) Σύμφωνα με το άρθρο 10 του κανονισμού (ΕΚ) αριθ. 974/98 του Συμβουλίου, της 3ης Μαΐου 1998, για την εισαγωγή του ευρώ(1), από την 1η Ιανουαρίου 2002, η ΕΚΤ και οι ΕθνΚΤ (εφεξής καλούμενες "Ευρωσύστημα") θέτουν σε κυκλοφορία τραπεζογραμμάτια σε ευρώ. Τα τραπεζογραμμάτια ευρώ αποτελούν έκφραση του ιδίου και ενιαίου νομίσματος και υπόκεινται σε ενιαίο νομικό καθεστώς.(3) Καθώς η θέση τραπεζογραμματίων σε κυκλοφορία αποτελεί μια διαδικασία που κατευθύνεται από τη ζήτηση, η έκδοση τραπεζογραμματίων ευρώ δεν είναι αναγκαίο να υπόκειται σε ποσοτικά ή άλλα όρια.(4) Η απόφαση ΕΚΤ/2001/7 της 30ής Αυγούστου 2001 σχετικά με τις ονομαστικές αξίες, τις προδιαγραφές, την αναπαραγωγή, την ανταλλαγή και την απόσυρση των τραπεζογραμματίων ευρώ(2), όπως τροποποιήθηκε από την απόφαση ΕΚΤ/2001/14(3), περιέχει κοινούς κανόνες για τα τραπεζογραμμάτια ευρώ. Η ΕΚΤ έχει θεσπίσει κοινές τεχνικές προδιαγραφές για τα τραπεζογραμμάτια ευρώ, καθώς επίσης και μέτρα ποιοτικού ελέγχου προκειμένου να διασφαλίζεται ότι τα τραπεζογραμμάτια ευρώ πληρούν τις εν λόγω προδιαγραφές. Κατά συνέπεια, όλα τα τραπεζογραμμάτια ευρώ διαθέτουν την ίδια εμφάνιση και το ίδιο επίπεδο ποιότητας και δεν θα πρέπει να γίνεται καμία διάκριση ανάμεσα σε τραπεζογραμμάτια της ίδιας ονομαστικής αξίας.(5) Όλα τα τραπεζογραμμάτια ευρώ θα πρέπει να υπόκεινται στις ίδιες προϋποθέσεις αποδοχής και επεξεργασίας από τα μέλη του ευρωσυστήματος, ανεξαρτήτως του ποιo μέλος τα έχει θέσει σε κυκλοφορία. Επομένως, δεν θα εφαρμόζεται στα τραπεζογραμμάτια ευρώ η τρέχουσα πρακτική επαναπατρισμού των εκφρασμένων σε εθνικές νομισματικές μονάδες τραπεζογραμματίων στην εκδούσα κεντρική τράπεζα. Το καθεστώς που διέπει την έκδοση τραπεζογραμματίων ευρώ βασίζεται στην αρχή του μη επαναπατρισμού των τραπεζογραμματίων ευρώ.(6) Σύμφωνα με το άρθρο 29.1 του καταστατικού, σε κάθε μέλος του Ευρωπαϊκού Συστήματος Κεντρικών Τραπεζών αποδίδεται στάθμιση στην κλείδα κατανομής για την εγγραφή στο κεφάλαιο της ΕΚΤ, που καθορίζεται στην απόφαση ΕΚΤ/1998/13 της 1ης Δεκεμβρίου 1998 σχετικά με τα ποσοστά των μεριδίων συμμετοχής των εθνικών κεντρικών τραπεζών στην κλείδα κατανομής για το κεφάλαιο της Ευρωπαϊκής Κεντρικής Τράπεζας(4). Η εν λόγω στάθμιση βασίζεται στον πληθυσμό και στο ακαθάριστο εγχώριο προϊόν κάθε κράτους μέλους και διέπει τις εισφορές στο κεφάλαιο της ΕΚΤ, τις μεταβιβάσεις των συναλλαγματικών διαθεσίμων των ΕθνΚΤ στην ΕΚΤ, την κατανομή του νομισματικού εισοδήματος των ΕθνΚΤ, καθώς και τη διανομή των κερδών και τον επιμερισμό των ζημιών της ΕΚΤ.(7) Τα τραπεζογραμμάτια ευρώ αποτελούν νόμιμο χρήμα σε όλα τα συμμετέχοντα κράτη μέλη, θα κυκλοφορούν ελεύθερα εντός της ζώνης του ευρώ, θα εκδίδονται εκ νέου από τα μέλη του Ευρωσυστήματος και θα είναι δυνατή η αποθήκευση ή χρησιμοποίησή τους και εκτός της ζώνης του ευρώ. Οι υποχρεώσεις σε σχέση με την έκδοση της συνολικής αξίας των κυκλοφορούντων τραπεζογραμματίων ευρώ θα πρέπει, επομένως, να κατανέμονται μεταξύ των μελών του Ευρωσυστήματος με βάση κάποιο αντικειμενικό κριτήριο. Κατάλληλο κριτήριο συνιστά το μερίδιο συμμετοχής κάθε ΕθνΚΤ στο καταβεβλημένο κεφάλαιο της ΕΚΤ. Το μερίδιο αυτό προκύπτει από την αναλογική εφαρμογή της κλείδας κατανομής που αναφέρεται στο άρθρο 29.1 του καταστατικού στις ΕθνΚΤ. Δεδομένου ότι το εν λόγω κριτήριο δεν εφαρμόζεται σε σχέση με την ΕΚΤ, το ποσοστό του μεριδίου των τραπεζογραμματίων ευρώ που εκδίδει η ΕΚΤ καθορίζεται από το διοικητικό συμβούλιο.(8) Δυνάμει των άρθρων 9.2 και 12.1 του καταστατικού, τα οποία καθιερώνουν την αρχή της αποκέντρωσης για τις πράξεις του ευρωσυστήματος, η θέση σε κυκλοφορία και η απόσυρση από την κυκλοφορία όλων των τραπεζογραμματίων ευρώ, συμπεριλαμβανομένων εκείνων που εκδίδει η ΕΚΤ, ανατίθενται στις ΕθνΚΤ. Για λόγους συνέπειας προς την εν λόγω αρχή της αποκέντρωσης, η υλική διαχείριση των τραπεζογραμματίων ευρώ διενεργείται επίσης από τις ΕθνΚΤ.(9) Από τη διαφορά ανάμεσα στην αξία των τραπεζογραμματίων ευρώ, τα οποία κατανέμονται σε κάθε ΕθνΚΤ σύμφωνα με την κλείδα κατανομής τραπεζογραμματίων, και στην αξία των τραπεζογραμματίων ευρώ, τα οποία θέτει σε κυκλοφορία η εν λόγω ΕθνΚΤ, θα πρέπει να προκύπτουν υπόλοιπα εντός του ευρωσυστήματος. Δεδομένου ότι η ΕΚΤ δεν θέτει σε κυκλοφορία τραπεζογραμμάτια ευρώ, θα πρέπει να διατηρεί απαιτήσεις εντός του ευρωσυστήματος έναντι των ΕθνΚΤ, για αξία που αντιστοιχεί στο μερίδιο των τραπεζογραμματίων ευρώ που εκδίδει. Η τοκοφορία των εν λόγω υπολοίπων εντός του ευρωσυστήματος επηρεάζει τις εισοδηματικές θέσεις των ΕθνΚΤ και, για το λόγο αυτό, αποτελεί αντικείμενο της απόφασης ΕΚΤ/2001/16 της 6ης Δεκεμβρίου 2001 σχετικά με την κατανομή του νομισματικού εισοδήματος των ΕθνΚΤ των συμμετεχόντων κρατών μελών από το οικονομικό έτος 2002(5), βάσει του άρθρου 32 του καταστατικού,ΑΠΟΦΑΣΙΖΕΙ:Άρθρο 1ΟρισμοίΓια τους σκοπούς της παρούσας απόφασης:α) με τον όρο "ΕθνΚΤ" νοούνται οι εθνικές κεντρικές τράπεζες των κρατών μελών που έχουν υιοθετήσει το ενιαίο νόμισμα, σύμφωνα με τη συνθήκη για την ίδρυση της Ευρωπαϊκής Κοινότητας,β) με τον όρο "τραπεζογραμμάτια ευρώ" νοούνται εκείνα τα τραπεζογραμμάτια που πληρούν τις προϋποθέσεις της απόφασης ΕΚΤ/2001/7 και τις τεχνικές προδιαγραφές που καθορίζει το διοικητικό συμβούλιο,γ) με τον όρο "κλείδα κατανομής στο εγγεγραμμένο κεφάλαιο" νοούνται τα ποσοστά που προκύπτουν από την εφαρμογή, στις ΕθνΚΤ, τής στάθμισης στην κλείδα κατανομής που αναφέρεται στο άρθρο 29.1 του καταστατικού και καθορίζεται στην απόφαση ΕΚΤ/1998/13,δ) με τον όρο "κλείδα κατανομής τραπεζογραμματίων" νοούνται τα ποσοστά που προκύπτουν από τη λήψη υπόψη του μεριδίου συμμετοχής της ΕΚΤ στο σύνολο των εκδιδόμενων τραπεζογραμματίων ευρώ και από την εφαρμογή της κλείδας κατανομής στο εγγεγραμμένο κεφάλαιο (με στρογγυλοποίηση στο πλησιέστερο ακέραιο πολλαπλάσιο του 0,0005 της εκατοστιαίας μονάδας) επί του μεριδίου συμμετοχής των ΕθνΚΤ στο εν λόγω σύνολο. Η κλείδα κατανομής τραπεζογραμματίων που εφαρμόζεται από 1ης Ιανουαρίου 2002 καθορίζεται στο παράρτημα της παρούσας απόφασης.Άρθρο 2Έκδοση τραπεζογραμματίων ευρώΗ ΕΚΤ και οι ΕθνΚΤ εκδίδουν τραπεζογραμμάτια ευρώ.Άρθρο 3Υποχρεώσεις των φορέων έκδοσης τραπεζογραμματίων1. Οι ΕθνΚΤ θέτουν σε κυκλοφορία και αποσύρουν από την κυκλοφορία τραπεζογραμμάτια ευρώ και προβαίνουν σε κάθε είδους υλική διαχείριση σε σχέση με το σύνολο των τραπεζογραμματίων ευρώ, συμπεριλαμβανομένων εκείνων που εκδίδει η ΕΚΤ.2. Οι ΕθνΚΤ αποδέχονται όλα τα τραπεζογραμμάτια ευρώ κατ' αίτηση του κατόχου για ανταλλαγή τους με τραπεζογραμμάτια ευρώ της ίδιας αξίας ή -στην περίπτωση δικαιούχων λογαριασμών- για πίστωσή τους σε λογαριασμούς που τηρούνται στην παραλήπτρια ΕθνΚΤ.3. Οι ΕθνΚΤ αντιμετωπίζουν ως υποχρεώσεις και επεξεργάζονται όλα τα τραπεζογραμμάτια ευρώ που αποδέχονται, με τον ίδιο τρόπο.4. Τραπεζογραμμάτια ευρώ που γίνονται αποδεκτά από ΕθνΚΤ δεν μεταβιβάζονται σε άλλες ΕθνΚΤ, αλλά παραμένουν στην κατοχή των πρώτων, με την προοπτική να καταστούν διαθέσιμα σε περίπτωση εκ νέου έκδοσης. Κατ' εξαίρεση και σύμφωνα με κανόνες που θεσπίζει το διοικητικό συμβούλιο της ΕΚΤ:α) η παραλήπτρια ΕθνΚΤ μπορεί να προβαίνει στην καταστροφή ελλιπών, φθαρμένων, αλλοιωμένων από τη χρήση ή αποσυρθέντων τραπεζογραμματίων ευρώ·β) τα τραπεζογραμμάτια ευρώ που βρίσκονται στην κατοχή των ΕθνΚΤ μπορούν, για υλικοτεχνικούς λόγους, να αναδιανέμονται σε μεγάλες ποσότητες εντός του Ευρωσυστήματος.Άρθρο 4Κατανομή τραπεζογραμματίων ευρώ εντός του ευρωσυστήματος1. Η συνολική αξία των κυκλοφορούντων τραπεζογραμματίων ευρώ κατανέμεται στα μέλη του ευρωσυστήματος με εφαρμογή της κλείδας κατανομής τραπεζογραμματίων.2. Από τη διαφορά ανάμεσα στην αξία των τραπεζογραμματίων ευρώ, τα οποία κατανέμονται σε κάθε ΕθνΚΤ σύμφωνα με την κλείδα κατανομής τραπεζογραμματίων, και στην αξία των τραπεζογραμματίων ευρώ, τα οποία θέτει σε κυκλοφορία η εν λόγω ΕθνΚΤ, προκύπτουν υπόλοιπα εντός του ευρωσυστήματος. Η ΕΚΤ διατηρεί απαιτήσεις εντός του ευρωσυστήματος έναντι των ΕθνΚΤ, κατ' αναλογία προς τα μερίδια συμμετοχής των τελευταίων στην κλείδα κατανομής στο εγγεγραμμένο κεφάλαιο, για αξία που αντιστοιχεί στην αξία των τραπεζογραμματίων ευρώ που εκδίδει.Άρθρο 5Τελικές διατάξεις1. Η παρούσα απόφαση αρχίζει να ισχύει την 1η Ιανουαρίου 2002.2. Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.Φρανκφούρτη επί Μάιν, 6 Δεκεμβρίου 2001.Για το διοικητικό συμβούλιο της ΕΚΤWillem F. Duisenberg(1) ΕΕ L 139 της 11.5.1998, σ. 1.(2) ΕΕ L 233 της 31.8.2001, σ. 55.(3) Δεν έχει ακόμη δημοσιευθεί στην Επίσημη Εφημερίδα.(4) ΕΕ L 125 της 19.5.1999, σ. 33.(5) Βλέπε σελίδα 55 της παρούσας Επίσημης Εφημερίδας.ΠΑΡΑΡΤΗΜΑΚΛΕΙΔΑ ΚΑΤΑΝΟΜΗΣ ΤΡΑΠΕΖΟΓΡΑΜΜΑΤΙΩΝ ΑΠΟ 1ης ΙΑΝΟΥΑΡΙΟΥ 2002>ΘΕΣΗ ΠΙΝΑΚΑ>


Avis juridique important

|

31994D0196

94/196/ΕΚ: Απόφαση του Συμβουλίου της 29ης Μαρτίου 1994 σχετικά με το διορισμό αναπληρωματικού μέλους της Επιτροπής Περιφερειών

Επίσημη Εφημερίδα αριθ. L 092 της 09/04/1994 σ. 0032 - 0032 Φινλανδική ειδική έκδοση: Κεφάλαιο 1 τόμος 3 σ. 0125  Σουηδική ειδική έκδοση: Κεφάλαιο 1 τόμος 3 σ. 0125

ΑΠΟΦΑΣΗ ΤΟΥ ΣΥΜΒΟΥΛΙΟΥ της 29ης Μαρτίου 1994 σχετικά με το διορισμό αναπληρωματικού μέλους της Επιτροπής Περιφερειών (94/196/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας, και ιδίως το άρθρο 198 Α,  την απόφαση του Συμβουλίου της 26ης Ιανουαρίου 1994 περί διορισμού των τακτικών και αναπληρωματικών μελών της Επιτροπής των Περιφερειών για την περίοδο από τις 26 Ιανουαρίου 1994 έως τις 25 Ιανουαρίου 1998 (1),  Εκτιμώντας:  ότι μία θέση αναπληρωματικού μέλους της προαναφερόμενης επιτροπής έχει κενωθεί κατόπιν της παραιτήσεως του Dr. Giancarlo Bolognini, η οποία γνωστοποιήθηκε στο Συμβούλιο στις 10 Μαρτίου 1994,  Έχοντας υπόψη την πρόταση της ιταλικής κυβέρνησης,  ΑΠΟΦΑΣΙΖΕΙ:   Άρθρο μόνο  Ο Dr Michele Di Puppo διορίζεται αναπληρωματικό μέλος της Επιτροπής των Περιφερειών σε αντικατάσταση του Dr. Giancarlo Bolognini, για το υπόλοιπο της θητείας του, δηλαδή έως τις 25 Ιανουαρίου 1998.  Βρυξέλλες, 29 Μαρτίου 1994.  Για το Συμβούλιο Ο Πρόεδρος Γ. ΜΩΡΑΪΤΗΣ  (1) ΕΕ αριθ. L 31 της 4. 2. 1994, σ. 29.


title: Κανονισμός απόφασης του Συμβουλίου της 21ης Ιουνίου 1989 για τροποποίηση του κανονισμού (ΕΟΚ) αριθ. 4103/88 σχετικά με τον καθορισμό των νομισματικών εξισωτικών ποσών που εφαρμόζονται στο γεωργικό τομέα καθώς και ορισμένων συντελεστών και ποσοστών αναγκαίων για την εφαρμογή τους

text:
5. 7. 89                              Επίσημη Εφημερίδα των Ευρωπαϊκών Κοινοτήτων                     Αριθ. € 170/1
                                                                Ι
                                                          (Ανακοινώσεις)
                                                     ΣΥΜΒΟΥΛΙΟ
                                             ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
                                                      της 21ης Ιουνίου 1989
         περί του διορισμού των μελών της Συμβουλευτικής Επιτροπής του οργανισμού εφοδιασμού της
                                                             Ευρατόμ
                                                         (89/0 170/01)
         ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
         Έχοντας υπόψη:
         το άρθρο Χ του καταστατικού του οργανισμού εφοδιασμού της Ευρατόμ ('), όπως τροποποιήθηκε
                                                   2
         από την απόφαση 73/45/Ευρατόμ ( ) και από τις πράξεις προσχώρησης του 1979 και του 1985,
         την απόφαση του Συμβουλίου της 9ης Νοεμβρίου 1987 περί διορισμού μελών της Συμβουλευτικής
                                                                        3
         Επιτροπής του οργανισμού εφοδιασμού της Ευρατόμ ( ),
         Εκτιμώντας:
         ότι η θητεία των μελών της επιτροπής έληξε στις 28 Μαρτίου 1989 •
         ότι πρέπει να γίνει ο διορισμός των μελών της επιτροπής για τη χρονική περίοδο από 29 Μαρτίου
          1989 έως 28 Μαρτίου 1991"
         τις υποψηφιότητες τις οποίες υπέβαλαν οι κυβερνήσεις των κρατών μελών
         τη γνώμη της Επιτροπής,
         ΑΠΟΦΑΣΙΖΕΙ:
                                                           Άρ&ρο μόνο
         Διορίζονται μέλη της Συμβουλευτικής Επιτροπής του οργανισμού εφοδιασμού της Ευρατόμ τα ακό
         λουθα πρόσωπα:
         ΒΕΛΠΟ (τρεις θέσεις)                                    ΙΣΠΑΝΙΑ (πέντε θέσεις)
         κ. Ρί€ΓΓ€ ΟΌΙΌδΟΗΜίυΤ                                   κ. Ι ι ώ ϋΕΙ ΥΑΙ ΗΕΚΝΑΝΟΕΖ
         Κ. ]αη ΜΟΚΕίΙΕ                                          κ. τ05έ Αηιοηίο ΚΌΊΖ ΙΟΡΕΖ-ΚΙΙΑ
         κ. ΤΗέο ΥΑΝ ΚΕΝΤΕΚΟΕΜ                                  κ
                                                                  . ρ ε Γ η α η ( 1 0 ΡΑδΤΟΚ ΚΙΟΚΠΕ10
                                                                 κ. ]&νΐ6Γ ΡΙΝΕΟΟ ΟΑΒΕΖυυΟ
         ΔΑΝΙΑ (δύο θέσεις)
                                                                 κ. Οοηζαίο ΚΑΜ05 ΡΠΙΟ
         κ. Αηίοη ΒΕ€Κ
                                                                Ε Λ Α Α Α Α
                                                                                (τΡει?
                                                                                0έσει
         κ. ΎπΜ ΝΙΕΙδΕΝ                                                                        ζ)
                                                                 κ. Κ. ΠΑΠΑΣΤΕΡΠΟΥ
         ΓΕΡΜΑΝΙΑ (έξι θέσεις)                                  κ   Σ     Σ Υ Ν Ε Τ 0 Σ
         Κεξ.-Όιτ. Ότ. Κο1ί-Ρεΐ6Γ ΚΑΝϋΙ                         κ
                                                                  . ρ. ΧΑΤΖΗΠΑΝΝΗΣ
         κ. ΚαΗ ΡΚΑΝΚ                                            κ. ]6&η-€1&υ(ΐ6 ΒΕΚΑΌΤΤ
         ΌΓ. Ηοκι ΚΕΕδΕ                                          κ, Ρουΐ$-ΡΓ&ηοΪ5 ϋυΚΚΕΤ
         Όίρ1.-Ιη8. Ψο1%&η3 50ΗΟΒΕΚ                              κ.  Εήεηηε ΟΗΕΝΕνίΕΚ
                                                                 κ. ]ε&η-Ρυο ΚΟυδδΕΑυ
                                                                 κ, ]ε&η ΒΕΑυΤΚΕΚΕ
                                                                 κ.  Ουχ ΟΟδΤΕ
         (') ΕΕ αριθ. 27 της 6. 12. 1958, σ. 534/58.
         Ο ΕΕ αριθ. Ι 83 της 30. 3. 1973, σ. 20.
         (3) ΕΕ αριθ. € της 19. II. 1987, σ. 1.
 ---pagebreak--- Αριθ. € 170/2                      Επίσημη Εφημερίδα των Ευρωπαϊκών Κοινοτήτων              5. 7. 89
            ΙΡΛΑΝΔΙΑ (μία θέση)                          ΠΟΡΤΟΓΑΛΙΑ (τρεις θέσεις)
            κ. Μαπϊη ΒΚΕΝΝΑΝ                             κ. ]08έ ΡΟΟΑΟΑ ΜΟΝΙΖ ΒΕΤΤΕΝΟΟυΚΤ
                                                         κ. Ηεηπςυε ]ο%ο ΟΑΚΚΕΙΚΑ ΡΙΟΗ
            ΙΤΑΛΙΑ (έξι θέσεις)                          κ. Ηέϋο )θ5έ Χχνια νίΕΙΚΑ
            Ραοΐο νΕΝϋΙΤΉ
            κ. Οΐοναηηΐ €υΤΠ€Α                           ΗΝΩΜΕΝΟ ΒΑΣΙΛΕΙΟ (έξι θέσεις)
            κ. δίε&ηο ΚΕΥΝΑυϋ                            κ. ΡειβΓ Η. ΑΟ&ΕΙ1
            κ. ΜαΓοεΙΙο ΡΑΙΑΝϋΚΙ                         Κ. ϋανίά Α5ΤΟΝ
            κ. Ναηζΐο δΕΟΟΙΟ                             κ. Κο§6Γ ΰ . ΜΑΚ5Η
            κ. Ρ&οΐο νΑΙΕΝΤΙΝΙ                           κ. ΜίεΗαεΙ ΤΟΨΝ5ΕΝΟ
                                                         κ. ΡειεΓ ϋΑΝΙΕΙδ
            ΚΑΤΩ ΧΩΡΕΣ (τρεις θέσεις)                    κ. Εάνκά ΗΑΝΝΙΝΟΤΟΝ
            κ. α * Ρ8ΕΡΗ
            κ. ].]. & ] Ο Ν θ
            κ. Η. Μ. νίπ ΜΑΚΙΕ
            Λουξεμβούργο, 21 Ιουνίου 1989.
                                                                           Για το Συμβούλιο
                                                                              Ο Πρόεδρος
                                                                             €. ΑΚΑΝΖΑΌΙ


title: 2014/267/ΕΕ: Απόφαση του Συμβουλίου, της 6ης Μαΐου 2014 , για τη θέση που θα υιοθετηθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ για την τροποποίηση του πρωτοκόλλου 31 της συμφωνίας για τον ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

text:
               13.5.2014

               EL

               Επίσημη Εφημερίδα της Ευρωπαϊκής Ένωσης

               L 138/98

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 6ης Μαΐου 2014
   για τη θέση που θα υιοθετηθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ για την τροποποίηση του πρωτοκόλλου 31 της συμφωνίας για τον ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

      (2014/267/ΕΕ)

   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 173 παράγραφος 3 και το άρθρο 182 παράγραφος 1, σε συνδυασμό με το άρθρο 218 παράγραφος 9,
   Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο (1), και ιδίως το άρθρο 1 παράγραφος 3,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η συμφωνία για τον Ευρωπαϊκό Οικονομικό Χώρο (2) («συμφωνία για τον ΕΟΧ») ετέθη σε ισχύ την 1η Ιανουαρίου 1994.

               (2)

               Σύμφωνα με το άρθρο 98 της συμφωνίας ΕΟΧ, η Μεικτή Επιτροπή του ΕΟΧ δύναται να αποφασίσει να τροποποιήσει, μεταξύ άλλων, το πρωτόκολλο 31 της συμφωνίας για τον ΕΟΧ.

               (3)

               Το πρωτόκολλο 31 της συμφωνίας για τον ΕΟΧ περιλαμβάνει διατάξεις και ρυθμίσεις σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών.

               (4)

               Είναι σκόπιμο να επεκταθεί η συνεργασία των συμβαλλόμενων μερών της συμφωνίας για τον ΕΟΧ, ώστε να περιληφθεί ο κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου (3).

               (5)

               Είναι σκόπιμο να επεκταθεί η συνεργασία των συμβαλλόμενων μερών της συμφωνίας για τον ΕΟΧ, ώστε να περιληφθεί ο κανονισμός (ΕΕ) αριθ. 1292/2013 του Ευρωπαϊκού Κοινοβουλίου και του Συμβουλίου (4).

               (6)

               Ως εκ τούτου, θα πρέπει να τροποποιηθεί αναλόγως το πρωτόκολλο 31 της συμφωνίας για τον ΕΟΧ, ώστε να καταστεί δυνατή η επέκταση της συνεργασίας αυτής από 1ης Ιανουαρίου 2014.

               (7)

               Η θέση της Ένωσης στη Μεικτή Επιτροπή του ΕΟΧ θα πρέπει επομένως να βασιστεί στο συνημμένο σχέδιο απόφασης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που πρέπει να υιοθετηθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ, για την προτεινόμενη τροποποίηση του πρωτοκόλλου 31 της συμφωνίας για τον ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών, βασίζεται στο σχέδιο απόφασης της Μεικτής Επιτροπής του ΕΟΧ που επισυνάπτεται στην παρούσα απόφαση.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 6 Μαΐου 2014.

            Για το Συμβούλιο

            Ο Πρόεδρος

         Γ. ΣΤΟΥΡΝΑΡΑΣ

      (1)  ΕΕ L 305 της 30.11.1994, σ. 6.

      (2)  ΕΕ L 1 της 3.1.1994, σ. 3.

      (3)  Κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου «Ορίζων 2020» για την έρευνα και την καινοτομία (2014-2020) και την κατάργηση της απόφασης αριθ. 1982/2006/ΕΚ (ΕΕ L 347 της 20.12.2013, σ. 104).

      (4)  Κανονισμός (ΕΕ) αριθ. 1292/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για την τροποποίηση του κανονισμού (ΕΚ) αριθ. 294/2008 για την ίδρυση του Ευρωπαϊκού Ινστιτούτου Καινοτομίας και Τεχνολογίας (ΕΕ L 347 της 20.12.2013, σ. 174).

         ΣΧΕΔΙΟ

      ΑΠΟΦΑΣΗ αριθ. …/2014 ΤΗΣ ΜΙΚΤΗΣ ΕΠΙΤΡΟΠΗΣ ΤΟΥ ΕΟΧ
      της …
      για την τροποποίηση του πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών
      Η ΜΙΚΤΗ ΕΠΙΤΡΟΠΗ ΤΟΥ ΕΟΧ,
      Έχοντας υπόψη τη συμφωνία για τον Ευρωπαϊκό Οικονομικό Χώρο («συμφωνία ΕΟΧ») και ιδίως τα άρθρα 86 και 98,
      Εκτιμώντας τα ακόλουθα:

                  (1)

                  Είναι σκόπιμο να επεκταθεί η συνεργασία των συμβαλλόμενων μερών της συμφωνίας ΕΟΧ, ώστε να περιληφθεί ο κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου «Ορίζων 2020» για την έρευνα και την καινοτομία (2014-2020) και την κατάργηση της απόφασης αριθ. 1982/2006/ΕΚ (1).

                  (2)

                  Είναι σκόπιμο να επεκταθεί η συνεργασία των συμβαλλόμενων μερών της συμφωνίας ΕΟΧ, ώστε να περιληφθεί ο κανονισμός (ΕΕ) αριθ. 1292/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για την τροποποίηση του κανονισμού (ΕΚ) αριθ. 294/2008 για την ίδρυση του Ευρωπαϊκού Ινστιτούτου Καινοτομίας και Τεχνολογίας (2).

                  (3)

                  Ως εκ τούτου, θα πρέπει να τροποποιηθεί αναλόγως το πρωτόκολλο 31 της συμφωνίας ΕΟΧ, ώστε να καταστεί δυνατή η επέκταση της συνεργασίας αυτής από 1ης Ιανουαρίου 2014,

            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Το άρθρο 1 του πρωτοκόλλου 31 της συμφωνίας ΕΟΧ τροποποιείται ως εξής:

                  1.

                  Τα ακόλουθα προστίθενται στην παράγραφο 5:

                              «—

                                 32013 R 1291: Κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου “Ορίζων 2020” για την έρευνα και την καινοτομία (2014-2020) και την κατάργηση της απόφασης αριθ. 1982/2006/ΕΚ (ΕΕ L 347 της 20.12.2013, σ. 104).
                              Το Λιχτενστάιν απαλλάσσεται από τη συμμετοχή και τη χρηματοδοτική συνεισφορά στο πρόγραμμα αυτό.».

                  2.

                  Στην παράγραφο 11 στοιχείο α), προστίθεται το ακόλουθο κείμενο:
                  «, όπως τροποποιήθηκε με:

                              —

                                 32013 R 1292: Κανονισμός (ΕΕ) αριθ. 1292/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την τροποποίηση του κανονισμού (ΕΚ) αριθ. 294/2008 για την ίδρυση του Ευρωπαϊκού Ινστιτούτου Καινοτομίας και Τεχνολογίας (ΕΕ L 347 της 20.12.2013, σ. 174).».

                  3.

                  Το κείμενο της παραγράφου 11 στοιχείο β) διαγράφεται.

            Άρθρο 2
      Η παρούσα απόφαση αρχίζει να ισχύει την επομένη της τελευταίας κοινοποίησης που προβλέπεται στο άρθρο 103 παράγραφος 1 της συμφωνίας ΕΟΧ (3).
      Εφαρμόζεται από 1ης Ιανουαρίου 2014.
      Άρθρο 3
      Η παρούσα απόφαση δημοσιεύεται στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης.

         Βρυξέλλες,

               Για τη Μεικτή Επιτροπή του ΕΟΧ

               Ο Πρόεδρος

               Οι Γραμματείς

               της Μεικτής Επιτροπής του ΕΟΧ

         (1)  ΕΕ L 347 της 20.12.2013, σ. 104.

         (2)  ΕΕ L 347 της 20.12.2013, σ. 174.

         (3)  [Δεν έχουν υποδειχθεί συνταγματικές απαιτήσεις.] [Έχουν υποδειχθεί συνταγματικές απαιτήσεις.]